**17 марта 2025 по н. ст.**

**4 Марта 2025 года, Понедельник, (А316,B34), Глас 5. Последование великого повечерия в понедельник (Преподо́бнаго отца́ на́шего Ио́сифа Песнопи́сца И Преподо́бнаго отца́ на́шего Гео́ргия, и́же в Мале́и), Утрени вторника (Свята́го му́ченика Ко́нона) и 1-го часа**

**Последование великого повечерия**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Сла́ва Тебе́, Бо́же наш, сла́ва Тебе́.**

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Шестопсалмие:**

**Псалом 4.**

**В**негда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? И уве́дите, я́ко удиви́ Госпо́дь преподо́бнаго Своего́: Госпо́дь услы́шит мя, внегда́ воззва́ти ми к Нему. Гне́вайтеся, и не согреша́йте, я́же глаго́лете в сердца́х ва́ших, на ло́жах ваших умили́теся. Пожрите же́ртву пра́вды и упова́йте на Го́спода. Мно́зи глаго́лют: кто яви́т нам блага́я? Зна́менася на нас свет лица́ Твоего, Го́споди. Дал еси́ весе́лие в се́рдце мое́м: от плода́ пшени́цы, вина́ и еле́я своего умно́жишася. В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

**Псалом 6.**

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя. И душа́ моя смяте́ся зело́: и Ты, Го́споди, доко́ле? Обрати́ся, Го́споди, изба́ви ду́шу мою: спаси́ мя ради ми́лости Твоея́. Я́ко не́сть в сме́рти помина́яй Тебе: во а́де же кто испове́стся Тебе? Утруди́хся воздыха́нием моим, измы́ю на вся́ку нощь ло́же мое, слеза́ми мои́ми посте́лю мою омочу́. Смяте́ся от я́рости о́ко мое, обетша́х во всех вразе́х моих. Отступи́те от Мене́, вси де́лающии беззако́ние, я́ко услы́ша Госпо́дь глас пла́ча моего́: услы́ша Госпо́дь моле́ние мое, Госпо́дь моли́тву мою прия́т. Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

**Псалом 12.**

**Д**око́ле, Го́споди, забу́деши мя до конца́? Доко́ле отвраща́еши лице́ Твое от Мене́? Доко́ле положу́ сове́ты в души́ моей, боле́зни в се́рдце моем день и нощь? Доко́ле вознесе́тся враг мой на мя? При́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него. Стужа́ющии ми возрадуются, а́ще подви́жуся. Аз же на ми́лость Твою упова́х. Возра́дуется се́рдце мое о спасе́нии Твоем, воспою́ Го́сподеви, благоде́явшему мне, и пою́ и́мени Го́спода Вышняго.

**П**ри́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Псалом 24.**

**К** Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедро́ты Твоя, Го́споди, и ми́лости Твоя, яко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ради законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его насле́дит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

**Псалом 30.**

**Н**а Тя, Го́споди, упова́х, да не постыжу́ся во век: пра́вдою Твое́ю изба́ви мя и изми́ мя. Приклони́ ко мне у́хо Твое́, ускори́ изъя́ти мя, бу́ди ми в Бо́га Защи́тителя, и в дом прибе́жища, е́же спасти́ мя. Я́ко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Го́споди. В ру́це Твои предложу́ дух мой: изба́вил мя еси́, Го́споди Бо́же и́стины. Возненавидел еси́ храня́щия суеты́ вотще́: аз же на Го́спода упова́х. Возра́дуюся и возвеселю́ся о ми́лости Твоей, я́ко призре́л еси́ на смире́ние мое́, спасл еси́ от нужд ду́шу мою, и не́си мене́ затвори́л в рука́х вра́жиих, поста́вил еси́ на простра́нне но́зе мои. Поми́луй мя, Го́споди, я́ко скорблю́: смяте́ся я́ростию о́ко мое́, душа́ моя и утро́ба моя. Я́ко исчезе́ в боле́зни живо́т мой и ле́та моя в воздыха́ниих, изнемо́же нището́ю кре́пость моя, и ко́сти моя смято́шася. От всех враг моих бых поноше́ние, и сосе́дом моим зело́, и страх зна́емым моим: ви́дящии мя вон бежа́ша от Мене́. Забве́н бых я́ко мертв от се́рдца, бых я́ко сосу́д погубле́н. Я́ко слы́шах гажде́ние мно́гих, живу́щих о́крест, внегда́ собра́тися им вку́пе на мя, прия́ти ду́шу мою совеща́ша. Аз же на Тя, Го́споди, упова́х, рех: Ты еси́ Бог мой. В руку́ Твое́ю жре́бии мои́: изба́ви мя из руки́ враг моих и от гоня́щих мя. Просвети́ лице́ Твое на раба́ Твоего, спаси́ мя ми́лостию Твоею. Го́споди, да не постыжу́ся, я́ко призва́х Тя: да постыдя́тся нечести́вии и сни́дут во ад. Не́мы да будут устны́ льсти́выя, глаго́лющия на пра́веднаго беззако́ние, горды́нею и уничиже́нием. Коль мно́гое мно́жество бла́гости Твоея, Го́споди, ю́же скрыл еси́ боя́щимся Тебе, соде́лал еси́ упова́ющим на Тя пред сы́ны челове́ческими. Скры́еши их в та́йне лица́ Твоего от мяте́жа челове́ческа, покры́еши их в кро́ве от пререка́ния язык. Благослове́н Госпо́дь, я́ко удиви́ ми́лость Свою во гра́де огражде́ния. Аз же Рех во изступле́нии моем: отве́ржен есмь от лица́ о́чию Твоею: сего́ ра́ди услы́шал еси́ глас моли́твы моея́, внегда́ воззва́х к Тебе. Возлюби́те Го́спода, вси преподо́бнии Его, я́ко и́стины взыска́ет Госпо́дь, и воздае́т изли́ше творя́щим горды́ню. Мужа́йтеся, и да крепи́тся се́рдце ваше, вси упова́ющии на Го́спода.

**Псалом 90.**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и змия. Я́ко на Мя упова́, и изба́влю и́: покры́ю и́, я́ко позна́ имя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И начинаем глаголати стихи со сладкопением, не скоро и великим гласом на оба лика, кийждо лик свой стих.***

***Первый лик поет:***

**С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Вторый лик поет тойже Стих:***

**С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Таже по чину кийждо лик свой Стих:***

**У**слы́шите до после́дних земли́:

**Я́ко с на́ми Бог.**

**М**огу́щии покоря́йтеся:

**Я́ко с на́ми Бог.**

**А**́ще бо па́ки возмо́жете, и па́ки побежде́ни бу́дете:

**Я́ко с на́ми Бог.**

**И** и́же а́ще сове́т совещава́ете, разори́т Госпо́дь:

**Я́ко с на́ми Бог.**

**И** сло́во, е́же а́ще возглаго́лете, не пребу́дет в вас:

**Я́ко с на́ми Бог.**

**С**тра́ха же ва́шего не убои́мся, ниже́ смути́мся:

**Я́ко с на́ми Бог.**

**Г**о́спода же Бо́га на́шего Того́ освяти́м, и Той бу́дет нам в страх:

**Я́ко с на́ми Бог.**

**И** а́ще на Него́ наде́яся бу́ду, бу́дет мне во освяще́ние:

**Я́ко с на́ми Бог.**

**И** упова́я бу́ду на Него́, и спасу́ся Им:

**Я́ко с на́ми Бог.**

**С**е аз и де́ти, я́же ми даде́ Бог:

**Я́ко с на́ми Бог.**

**Л**ю́дие ходя́щии во тьме, ви́деша свет ве́лий:

**Я́ко с на́ми Бог.**

**Ж**иву́щии во стране́, и се́ни сме́ртней, свет возсия́ет на вы:

**Я́ко с на́ми Бог.**

**Я**́ко Отроча́ роди́ся нам, Сын, и даде́ся нам:

**Я́ко с на́ми Бог.**

**Е**го́же нача́льство бысть на ра́ме Его:

**Я́ко с на́ми Бог.**

**И** ми́ра Его несть преде́ла:

**Я́ко с на́ми Бог.**

**И** нарица́ется и́мя Его́, вели́ка сове́та А́нгел:

**Я́ко с на́ми Бог.**

**Ч**у́ден сове́тник:

**Я́ко с на́ми Бог.**

**Б**ог кре́пок, Власти́тель, Нача́льник ми́ра:

**Я́ко с на́ми Бог.**

**О**те́ц бу́дущаго ве́ка:

**Я́ко с на́ми Бог.**

***Исполнившимся же стихом, я́ко предречеся, поется:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

***И паки тожде от обою лику:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

**Сла́ва Отцу́ и Сы́ну и Свято́му Ду́ху.**

**Первый Лик: С** на́ми Бог.

**И ны́не и при́сно и во ве́ки веко́в. Ами́нь.**

***Вторый лик тожде:***

**С** на́ми Бог.

***Таже два лика вкупе:***

**Я́ко с на́ми Бог.**

***И абие настоящия тропари:***

**Первый Лик: Д**ень преше́д, благодарю́ Тя, Го́споди, ве́чер прошу́ с но́щию, без греха́ пода́ждь ми, Спа́се, и спаси́ мя.

**Вторый Лик: Сла́ва Отцу́ и Сы́ну и Свято́му Ду́ху.**

**Д**ень преше́д, славосло́влю Тя, Влады́ко, ве́чер прошу́ с но́щию, безсобла́знство пода́ждь ми, Спа́се, и спаси́ мя.

***Таже оба лика:***

**И ны́не и при́сно и во ве́ки веко́в. Ами́нь.**

**Д**ень преше́д, песносло́влю Тя, Святы́й, ве́чер прошу́ с но́щию, ненаве́тен пода́ждь ми, Спа́се, и спаси́ мя.

**Б**езпло́тное естество́ херуви́мское немо́лчными пе́сньми Тя славосло́вят.

**Ш**естокри́льная живо́тная Серафи́ми непреста́нными гла́сы Тя превозно́сят.

**А**́нгелов же вся во́инства трисвяты́ми пе́сньми Тя восхваля́ют.

**П**ре́жде бо всех еси́ сый Оте́ц, и собезнача́льна и́маши Твоего́ Сы́на,

**И** равноче́стна нося́й Ду́ха жи́зни, Тро́ицы явля́еши неразде́льное.

**П**ресвята́я Де́во, Ма́ти Бо́жия, и и́же Сло́ва самови́дцы и слуги́,

**П**роро́к же и му́ченик вси ли́цы, я́ко безсме́ртну иму́ще жизнь,

**О** всех моли́теся приле́жно, я́ко вси есмы́ в беда́х.

**Д**а пре́лести изба́вльшеся лука́ваго, а́нгельскую вопие́м песнь:

**С**вяты́й, Святы́й, Святы́й, Трисвяты́й Го́споди, поми́луй и спаси́ нас. Ами́нь.

***(Сие глаголют во святей горе Афонстей, и в прочих монастырех по стиху, кийждо лик свой стих.)***

***И абие низким гласом:***

**В**е́рую во еди́наго Бо́га Отца́, Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, и́мже вся бы́ша. Нас ра́ди челове́к и на́шего ради спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

***И абие священник возглашает пред царскими дверьми, а лик за ним повторяет:***

**Священник: Пресвята́я Влады́чице Богоро́дице, моли́ о нас гре́шных.**

**П**ресвята́я Влады́чице Богоро́дице, моли́ о нас гре́шных. **(Дважды.)**

**Священник: Вся небе́сныя си́лы святы́х А́нгел и Арха́нгел, моли́те о нас гре́шных.**

**В**ся небе́сныя си́лы святы́х А́нгел и Арха́нгел, моли́те о нас гре́шных.

**Священник: Святы́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.**

**С**вяты́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.

**Священник: Святи́и сла́внии апо́столи, проро́цы и му́ченицы, и вси святи́и, моли́те о нас гре́шных.**

**С**вяти́и сла́внии апо́столи, проро́цы и му́ченицы, и вси святи́и, моли́те о нас гре́шных.

**Священник: Преподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.**

**П**реподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.

***(Зде же глаголется и святый храма.)***

**Священник: Непобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.**

**Н**епобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.

**Священник: Бо́же, очи́сти нас гре́шных.**

**Б**о́же, очи́сти нас гре́шных.

**Священник: Бо́же, очи́сти нас гре́шных и поми́луй нас. (Единожды.)**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Лик поет тропари сия, во глас 2:**

**Лик: П**росвети́ о́чи мои́, Христе́ Бо́же, да не когда́ усну́ в смерть, да не когда́ рече́т враг мой: укрепи́хся на него́.

**Сла́ва Отцу́ и Сы́ну и Свято́му Ду́ху.**

**З**аступник души́ моея́ бу́ди, Бо́же, я́ко посреде́ хожду́ сете́й мно́гих, изба́ви мя от них, и спаси́ мя, Бла́же, я́ко Человеколю́бец.

**И** ны́не и при́сно и во ве́ки веко́в. Ами́нь.

**Я**́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние ма́тернее ко благосе́рдию Влады́ки, не пре́зри гре́шных мольбы́, Всечи́стая, я́ко Ми́лостив есть и спасти́ моги́й, и́же и страда́ти о нас изво́ливый.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас**

**Чтец: А**ми́нь.

**Молитва Великаго Василия:**

**Г**о́споди, Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю, рук на́ших воздея́ние. Сподо́би же нас и нощно́е по́прище без поро́ка прейти́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша, су́щия на земли́, да и со́нным безмо́лвием просвети́мся, зре́нием суде́б Твои́х. Отыми́ же от нас вся́кое мечта́ние неподо́бное, и по́хоть вре́дну. Возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием и бла́гостию Единоро́днаго Сы́на Твоего́, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

**И абие:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 50.**

**П**оми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от Мене́. Возда́ждь ми ра́дость спасе́ния Твоего, и Духом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возра́дуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Псалом 101.**

**Г**о́споди, услы́ши моли́тву мою, и вопль мой к Тебе́ да прии́дет. Не отврати́ лица́ Твоего от Мене́: во́ньже а́ще день скорблю́, приклони́ ко мне у́хо Твое: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои, и ко́сти моя я́ко суши́ло сосхо́шася. Уя́звен бых я́ко трава́, и и́зсше се́рдце мое, я́ко забы́х сне́сти хлеб мой. От гла́са воздыха́ния моего прильпе́ кость моя пло́ти моей. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои, и хва́лящии мя мною кленя́хуся. Зане́ пе́пел я́ко хлеб ядя́х, и питие́ мое с пла́чем растворя́х. От лица́ гне́ва Твоего и я́рости Твоея́: я́ко возне́с низве́ргл мя еси́. Дни́е мои я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя в род и род. Ты воскре́с уще́дриши Сио́на, я́ко вре́мя уще́дрити его, я́ко прии́де вре́мя. Я́ко благоволи́ша раби́ Твои ка́мение его, и персть его уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и яви́тся во сла́ве Своей. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ святы́я Своея́, Госпо́дь с небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не и́мя Госпо́дне, и хвалу́ Его во Иерусали́ме. Внегда́ собра́тися лю́дем вку́пе и царе́м, е́же рабо́тати Го́сподеви. Отвеща́ Ему на пути́ кре́пости Его: умале́ние дней моих возвести́ ми. Не возведи́ мене́ в преполове́ние дней мои́х: в ро́де родо́в ле́та Твоя. В нача́лех Ты, Го́споди, зе́млю основа́л еси́, и дела́ руку́ Твоею суть небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я́, и изменя́тся. Ты же то́йжде еси́, и ле́та Твоя не оскуде́ют. Сы́нове раб Твоих вселя́тся, и се́мя их во век испра́вится.

**Молитва Манассии, царя иудейска:**

**Г**о́споди Вседержи́телю, Бо́же оте́ц на́ших, Авраа́мов, и Исаа́ков, и Иа́ковль, и се́мене их пра́веднаго, сотвори́вый не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ стра́шным и сла́вным и́менем Твои́м, его́же вся боя́тся, и трепе́щут от лица́ си́лы Твоея́, я́ко непостоя́нно великоле́пие сла́вы Твоея́, и нестерпи́м гнев е́же на гре́шники преще́ния Твоего́, безме́рна же и неизсле́дованна ми́лость обеща́ния Твоего́: Ты бо еси́ Госпо́дь Вы́шний, благоутро́бен, долготерпели́в, и многоми́лостив, и ка́яйся о зло́бах челове́ческих. Ты, Го́споди, по мно́жеству бла́гости Твоея́, обеща́л еси́ покая́ние и оставле́ние согреши́вшим Тебе́, и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо, Го́споди Бо́же сил, не положи́л еси́ покая́ние пра́ведным, Авраа́му, и Исаа́ку, и Иа́кову, не согреши́вшим Тебе́: но положи́л еси́ покая́ние на мне гре́шнем, зане́ согреши́х па́че числа́ песка́ морска́го. Умно́жишася беззако́ния моя, Го́споди, умно́жишася беззако́ния моя, и несмь досто́ин воззре́ти, и ви́дети высоту́ небе́сную, от мно́жества непра́вд мои́х, сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твоих. И ны́не приклоня́ю коле́на се́рдца, тре́буя от Тебе́ бла́гости. Согреши́х, Го́споди, согреши́х, и беззако́ния моя аз вем: но прошу́ моля́ся, осла́би ми Го́споди, осла́би ми, и не погуби́ мене́ со беззако́ньми мои́ми, ниже́ в век враждова́в соблюде́ши зол мои́х, ниже́ осу́диши мя в преиспо́дних земли́. Зане́ Ты еси́, Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю́ Тя вы́ну во днех живота́ моего́. Я́ко Тя пое́т вся си́ла небе́сная, и Твоя́ есть сла́ва во ве́ки веко́в. Ами́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Лик: А**ми́нь.

**Тропари, глас 6:**

**П**оми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву, я́ко Влады́це, гре́шнии прино́сим, поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, поми́луй нас: на Тя бо упова́хом, не прогне́вайся на ны зело́, ниже́ помяни́ беззако́ний на́ших, но при́зри и ны́не я́ко Благоутро́бен, и изба́ви ны от враг на́ших: Ты бо еси́ Бог наш, и мы лю́дие Твои́, вси дела́ руку́ Твое́ю, и имя Твое́ призыва́ем.

**И** ны́не и при́сно и во ве́ки веко́в. Ами́нь.

**М**илосе́рдия две́ри отве́рзи нам, Благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь.

**В**лады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 69.**

**Б**о́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

**Псалом 142.**

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поуча́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ради, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а вся́ку нощь благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою ве́дущим Тя.

**С**подо́би, Го́споди, в нощь сию, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

**Канон:**

**Песнь 1:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: Д**ух сокруше́н пода́ждь ми, Блага́я, смире́ние се́рдцу, уму́ же чистоту́, и житию́ исправле́ние, и прегреше́ний оставле́ние, и слез исто́чники, Пренепоро́чная.

**Припев: Пресвята́я Богоро́дице, спаси́ нас.**

**Тропарь: В**иждь мою́ беду́ и умиле́ние, и дре́вних прегреше́ний исцели́ стру́пы, и вре́мя ми покая́ния да́руй, и грехо́в испове́дание.

**Припев: Пресвята́я Богоро́дице, спаси́ нас.**

**Тропарь: С**ебе́ пла́чу пре́жде исхо́да моего́, помышля́я зол мои́х бе́здну, Всенепоро́чная. Те́мже молю́ся Ти: Сы́на Твоего́ умоли́ изба́вите мя му́ки.

**Припев: Пресвята́я Богоро́дице, спаси́ нас.**

**Тропарь: И**му́щи покая́ния вре́мя, отступи́ от вся́кия зло́бы, душе́ моя́, и Зижди́телю Твоему́ со слеза́ми возопи́й: Бо́же мой, спаси́ мя мольба́ми Ро́ждшия Тя.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: П**е́сненно песнопи́сца почти́м,/ и́же того́ медото́чныя пе́сни пою́ще, Ио́сифа,/ я́ко от пе́ний в пе́сни ве́чныя преста́вльшася.

**Припев: Преподо́бне о́тче Ио́сифе, моли́ Бо́га о нас.**

**Тропарь: Я**́коже проро́к и апо́стол пропове́дание всю зе́млю освети́,/ та́ко и пе́ние твои́х усте́н,/ мир к сла́ве всех Бо́га возставля́ет.

**Припев: Преподо́бне о́тче Ио́сифе, моли́ Бо́га о нас.**

**Тропарь: О**т младе́нства возложи́вся, Ио́сифе, Христу́, по́стнически пожи́л еси́,/ отону́дуже и дарова́ньми тя обогати́ Боже́ственными,/ наде́ждею, и любо́вию, и ве́рою чи́стою.

**Припев: Пресвята́я Богоро́дице, спаси́ нас**

**Богородичен: Т**я проро́ческое дре́вле Боже́ственное сло́во две́рь Бо́жию провозвести́/ и го́ру святу́ю, Богоро́дице Де́во,/ Боже́ственных страда́льцев удобре́ние.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: Т**рисия́нною Богонача́льною све́тлостию просвеще́н, преподо́бне,/ мир оста́вил еси́ и страсте́й мглу/ и житие́м светле́йшим, о́тче, украси́лся еси́.

**Припев: Преподо́бне о́тче Гео́ргие, моли́ Бо́га о нас.**

**Тропарь: Н**аста́влен быв Боже́ственным промышле́нием, Гео́ргие,/ к Небеси́ веду́щую стезю́ ше́ствовал еси́,/ помо́щника стяжа́в еди́наго Благоде́теля и Всеще́драго.

**Сла́ва Отцу́ и Сы́ну и Свято́му Ду́ху.**

**Б**о́гом, блаже́нне, я́ве управля́емь,/ сынотворе́ния благода́тию освяща́емь,/ соверши́л еси́, о́тче, преподо́бно и пра́ведно жи́тельство.

**И ны́не и при́сно и во ве́ки веко́в. Ами́нь.**

**Богородичен: Т**вои́м утвержде́нием и заступле́нием обога́щшеся, Богоро́дицу, Пречи́стая, испове́дающе Тя,/ от треволне́ния жите́йскаго, Всенепоро́чная Де́во, спаса́емся.

**Песнь 3:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: С**трасте́й мои́х нача́льницы объя́ша мя, Пречи́стая и, е́же по о́бразу и по подо́бию сотворе́ннаго мя Бо́жию, испо́лниша студа́: но сих вре́да изба́ви мя, во умиле́нии пою́щаго Тя.

**Припев: Пресвята́я Богоро́дице, спаси́ нас.**

**Тропарь: Л**ука́вно враг улови́ти мя тщи́тся, ве́чнующаго пла́мене попале́ние показа́ти мя хотя́, Пречи́стая: но сего́ кова́рствия и сове́ты разори́, да Тя сла́влю, ра́дуяся.

**Припев: Пресвята́я Богоро́дице, спаси́ нас.**

**Тропарь: В** ров преиспо́дний льсти́вно мя положи́ша мно́гих согреше́ний врази́ пра́ведных: я́ко безпомо́щен же ны́не, и уя́звлен весь, призыва́ю моли́тву Твою́, Влады́чице Пренепоро́чная, спаси́ мя.

**Припев: Пресвята́я Богоро́дице, спаси́ нас.**

**Тропарь: В** ле́ности жизнь ижди́х окая́нный, ны́не к сме́ртным две́рем прибли́жихся, и вра́жиих наве́т ужаса́яся, вопию́ Ти: искуше́ний сих изба́ви мя, да Тя сла́влю, спаса́емь.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: Ч**истоты́ любле́нием Бо́га умоли́л еси́ пода́ти помо́щники/ и, прие́м неоску́дныя отцы́ твоя́,/ получи́л еси́, о́тче, наде́жду твою́.

**Припев: Преподо́бне о́тче Ио́сифе, моли́ Бо́га о нас.**

**Тропарь: Л**юбве́ и́стинныя показу́я позна́ние,/ и дом, и дея́ние, и му́дрость, от Бо́га дарова́нная тебе́,/ я́коже две́рь И́ов, всем отве́рзл еси́.

**Припев: Преподо́бне о́тче Ио́сифе, моли́ Бо́га о нас.**

**Тропарь: В**а́рварскими рука́ми ят быв, пребога́те,/ я́коже дре́вле во Еги́пет до́блий Ио́сиф,/ с ве́рою и чистото́ю дар соблю́л еси́.

**Припев: Пресвята́я Богоро́дице, спаси́ нас**

**Богородичен: Р**ай кра́сный, посреде́ име́ли Дре́во, Де́во, нетле́ния,/ Иису́са Христа́ Го́спода,/ позна́лася еси́, те́мже Тя ублажа́ем.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: Т**ы стезю́ жи́зненную, в безконе́чный век, всеблаже́нне, пребыва́ющую,/ неукло́нно, ра́дуяся, ше́ствовал еси́/ и во оби́тели ве́чныя всели́лся еси́.

**Припев: Преподо́бне о́тче Гео́ргие, моли́ Бо́га о нас.**

**Тропарь: Ж**итие́ твое́ све́тло/ и сло́во, со́лию Боже́ственною в Ду́се растворе́но, показа́ся, Гео́ргие,/ земледе́лания Боже́ственнаго Боже́ственный сад.

**Сла́ва Отцу́ и Сы́ну и Свято́му Ду́ху.**

**С**ын Бо́жий ты креще́нием бы́ти, всеблаже́нне, сподо́блен,/ оте́ческое насле́дил еси́ сокро́вище, жития́ чистото́ю.

**И ны́не и при́сно и во ве́ки веко́в. Ами́нь.**

**Богородичен: У**твержде́ние бу́ди, и прибе́жище, и покро́в, Де́во Богороди́тельнице,/ ве́рою к Тебе́ прибега́ющим/ и Бо́жию Тя Ма́терь пропове́дающим.

**Г**о́споди, поми́луй. **(Трижды.)**

**Кондак Преподо́бнаго Ио́сифа, Глас 4:**

***Подо́бен: Вознесы́йся:***

**Хор: П**окая́ния исто́чник неисчерпа́емый,/ утеше́ния пода́тель неконча́емаго/ и умиле́ния пучи́на еси́, Ио́сифе,/ сле́зы нам пода́ждь покая́ния Боже́ственнаго,/ им и́же утеше́ние, зде пла́чущеся,/ обря́щем от Бо́га,/ твоея́ по́мощи прося́ще, свя́те.

**Седален Преподо́бнаго Ио́сифа, Глас 4:**

***Подо́бен: Яви́лся еси́ дне́сь:***

**Седален: Я**ви́лся еси́ кро́ток и молчали́в, смиренному́др,/ трепе́ща Боже́ственных слове́с,/ твоего́ Влады́ки сло́во исполня́я,/ И́же на тя, о́тче, призре́/ и в Вы́шнюю оби́тель всели́.

**<b>С</b>ла́ва Отцу́ и Сы́ну и Свято́му Ду́ху.**

**Седален Преподо́бнаго Гео́ргия, Глас 3:**

***Подо́бен: Красоте́ де́вства:***

**Седален: К**расне́йшаго Христа́ возжела́л еси́ и теле́сныя стра́сти возненави́дел еси́,/ а́нгельски на земли́, Гео́ргие, пожи́в./ Те́мже свято́е твое́ пра́зднуем успе́ние/ и облобыза́ем ра́ку моще́й твои́х,/ из нея́же нам то́чиши исцеле́ния, о́тче,/ любо́вию чту́щим тя.

**<b>И</b> ны́не и при́сно и во ве́ки веко́в. Ами́нь.**

**Богоро́дичен: Я**́ко невозде́ланная, Де́во, лоза́,/ красне́йший Грозд прозябла́ еси́,/ источа́ющ нам вино́ спасе́ния, всех веселя́щее ду́ши же и телеса́./ Те́мже я́ко вину́ Тя до́брых блажа́ще при́сно,/ со А́нгелом вопие́м Ти:/ ра́дуйся, Благода́тная.

**Песнь 4:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: У**язви́хся стрела́ми грехо́вными, и всего́ телесе́ ра́ну ны́не обношу́. Те́мже зову́ Ти, Пречи́стая: Твои́х моли́тв ско́ростию я́звы души́ моея́ исцели́.

**Припев: Пресвята́я Богоро́дице, спаси́ нас.**

**Тропарь: П**оми́луй, Чи́стая, рабы́ Твоя: Тебе́ бо хода́таицу к Бо́гу стяжа́хом, и мо́лимся изба́витися вся́кия ну́жды и ве́чнующаго муче́ния.

**Припев: Пресвята́я Богоро́дице, спаси́ нас.**

**Тропарь: Н**аде́жда и щит и утвержде́ние Ты мне еси́, Блага́я, и лю́тых избавле́ние, и просвеще́ние души́ мое́й, и хвала́, и стена́, и держа́ва.

**Припев: Пресвята́я Богоро́дице, спаси́ нас.**

**Тропарь: Б**лу́дно расточи́х бога́тство до́брых дел, е́же ми Христо́с, я́ко благ, дарова́: да не пре́зриши у́бо мене́, Пречи́стая Отрокови́це, гла́дом погиба́ющаго.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: Р**азсужде́ние разу́мно и мона́хов уме́ренное пра́вило/ Христо́с показа́ тя, о́тче преподо́бне.

**Припев: Преподо́бне о́тче Ио́сифе, моли́ Бо́га о нас.**

**Тропарь: С**мире́ния мост твое́ показа́л еси́, Богому́дре, житие́,/ преводя́щ ко и́стинней жи́зни.

**Припев: Преподо́бне о́тче Ио́сифе, моли́ Бо́га о нас.**

**Тропарь: П**редвари́в, ублажи́ тя Влады́ка, о́тче,/ я́ко даю́ща во вре́мя сло́ва пшени́чное ме́рение.

**Припев: Пресвята́я Богоро́дице, спаси́ нас**

**Богородичен: С**вет возсия́л еси́, Го́споди,/ су́щим в нощи́ и тьме́ прегреше́ний,/ от Чи́стыя Де́вы во чре́ве носи́м.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: И**спещре́н добро́тами доброде́тели и нра́вы светоно́сными,/ к Бо́гу возлете́л еси́, о́тче Гео́ргие.

**Припев: Преподо́бне о́тче Гео́ргие, моли́ Бо́га о нас.**

**Тропарь: Т**еку́щих, о́тче Гео́ргие, смуще́ния убежа́л еси́,/ к тишине́ боголюбе́зным житие́м претворя́яся.

**Припев: Преподо́бне о́тче Гео́ргие, моли́ Бо́га о нас.**

**Тропарь: Б**еззако́ния пото́цы твою́ ду́шу не возмого́ша смути́ти,/ сла́дости бо пото́цы тебе́ напои́ша.

**Сла́ва Отцу́ и Сы́ну и Свято́му Ду́ху.**

**Б**оже́ственным поуче́нием, прему́дре, всегда́ внима́я,/ непостоя́нная помышле́ния отри́нул еси́, о́тче Гео́ргие.

**И ны́не и при́сно и во ве́ки веко́в. Ами́нь.**

**Богородичен: П**есносло́вяще, Чи́стая, во утро́бе Твое́й Воплоще́ннаго,/ и Тя славосло́вим, я́ко Богома́терь.

**Песнь 5:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: В**иждь, Влады́чице, не́мощь смире́нныя моея́ души́ и пло́ти моея́ изнеможе́ние, и ума́ моего́ плене́ние, и ненаде́жнаго спаси́ мя.

**Припев: Пресвята́я Богоро́дице, спаси́ нас.**

**Тропарь: Б**о́га, Его́же родила́ еси́, моли́ всегда́ спасти́ всех нас, Богоро́дицу Тя испове́дующих, и славосло́вящих Рождество́ Твое́, Пречи́стая.

**Припев: Пресвята́я Богоро́дице, спаси́ нас.**

**Тропарь: К**то не блажи́т Тебе́, Всенепоро́чную? Творца́ бо всего́ ми́ра Спа́са Христа́ и Еди́наго Влады́ку несказа́нно родила́ еси́.

**Припев: Пресвята́я Богоро́дице, спаси́ нас.**

**Тропарь: С**труи́ мне низпосли́ слез, Пречи́стая, и́миже скве́рны и вра́ски грехо́в мои́х омы́в, пою́ мно́жество Твоея́ бла́гости.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: И**́хже на земли́ сый, святы́х воспе́л еси́ ве́рно, преподо́бне,/ с ни́ми сый ны́не, слы́ша пе́ния, ра́дуешися,/ сла́вя непреста́нно Го́спода.

**Припев: Преподо́бне о́тче Ио́сифе, моли́ Бо́га о нас.**

**Тропарь: К** покая́нию и испове́данию, му́дре, вся привлача́,/ себе́ написа́л еси́ вся́ку вину́,/ моли́твы Бо́гу принося́ улучи́ти проще́ние.

**Припев: Преподо́бне о́тче Ио́сифе, моли́ Бо́га о нас.**

**Тропарь: В**се житие́ твое́, святы́ми упражня́йся дея́ньми,/ я́ко и́стинен купе́ц, был еси́,/ я́ко ка́мение че́стно, и словеса́, и дея́ния себе́ собира́я.

**Припев: Пресвята́я Богоро́дице, спаси́ нас**

**Богородичен: И**зба́ви ны от искуше́ний и бу́ри помышле́ний, Чи́стая,/ вся́каго гне́ва, вся́каго греха́, гла́да же, и па́губы,/ и ве́чнаго, Де́во, муче́ния.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: Б**лаже́нство и безсме́ртную жи́знь получи́л еси́, о́тче му́дре,/ Боже́ственными восхо́ды сходя́, всеблаже́нне,/ наде́ждею, любо́вию и ве́рою укрепля́емь.

**Припев: Преподо́бне о́тче Гео́ргие, моли́ Бо́га о нас.**

**Тропарь: У**краша́яся смире́нием благосты́нным, преподо́бне,/ к высоте́ я́ве возне́слся еси́ доброде́телей, Богому́дре,/ земледе́лания Боже́ственнаго быв гумно́.

**Сла́ва Отцу́ и Сы́ну и Свято́му Ду́ху.**

**Т**е́ла истоща́ние воздержа́нием опа́сно показа́л еси́/ и чи́сто се́рдце стяжа́л еси́,/ и́мже сподо́бился еси́ ви́дети, о́тче, все́ми Неви́димаго.

**И ны́не и при́сно и во ве́ки веко́в. Ами́нь.**

**Богородичен: Я**́ко непости́жное и неудобозри́мое всем, Влады́чице,/ е́же па́че ума́ та́инство, Отрокови́це, Боже́ственнаго рождества́ Твоего́:/ су́щаго бо вои́стинну Бо́га нам родила́ еси́.

**Песнь 6:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: В**о глубину́ вверго́хся прегреше́ний и беззако́ний: но простри́ ру́ку Твою́, Всенепоро́чная, и от а́да возведи́ мя неча́яния.

**Припев: Пресвята́я Богоро́дице, спаси́ нас.**

**Тропарь: М**но́жество ве́си согреше́ний и по́мысл, смуща́ющих мя: те́мже ускори́ и изба́ви мя сих, Пречи́стая.

**Припев: Пресвята́я Богоро́дице, спаси́ нас.**

**Тропарь: П**ощади́ мя раба́ Твоего́, Влады́ко Христе́, мольба́ми чи́сто Ро́ждшия Тя, егда́ хо́щеши суди́ти ми́ру, его́же созда́л еси́.

**Припев: Пресвята́я Богоро́дице, спаси́ нас.**

**Тропарь: В**о глубину́ низвлече́ся прегреше́ний, Влады́чице Чи́стая, душа́ моя́, снедь бы́вши бесо́м: те́мже ненаде́жно спаси́ мя.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: П**естро́тным мно́жеством пе́сней твои́х,/ я́ко на тве́рди, Це́рковь Христо́ва, звездоявле́нно просия́вши,/ дрема́ние отгоня́ет душегу́бное.

**Припев: Преподо́бне о́тче Ио́сифе, моли́ Бо́га о нас.**

**Тропарь: С**ловесе́ твоего́ мольба́, преподо́бне,/ душе́ю скорбя́щим и те́лом,/ я́коже не́кая гу́ба, вся́кую очища́я печа́ль, яви́ся.

**Припев: Преподо́бне о́тче Ио́сифе, моли́ Бо́га о нас.**

**Тропарь: А**́лчущим сло́ва спаси́тельнаго/ и теле́сными упита́вшимся озлобле́нии,/ сугу́бо, преподо́бне, исцеле́ние незави́стно пода́л еси́.

**Припев: Пресвята́я Богоро́дице, спаси́ нас**

**Богородичен: Н**а пути́ мя жития́ блудя́ща/ и в безпу́тия ча́сто впа́дающа грехми́, Влады́чице,/ на покая́ния стезю́ наста́ви.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: Л**ука́вых духо́в отгони́тель тепл яви́лся еси́, пресла́вне о́тче Гео́ргие,/ Свята́го Ду́ха соде́йством я́ве укрепля́емь.

**Припев: Преподо́бне о́тче Гео́ргие, моли́ Бо́га о нас.**

**Тропарь: Б**езстра́стия украше́н дарова́нием,/ целому́дрия ри́зою, Гео́ргие, пресве́тло оде́ялся еси́,/ страсте́й отгна́в смуще́ние.

**Сла́ва Отцу́ и Сы́ну и Свято́му Ду́ху.**

**П**ла́менное ору́жие преше́л еси́, му́дре,/ и ра́йския сла́дости сподо́бился еси́,/ кре́стным, Гео́ргие, обложе́н ору́жием непобеди́мым.

**И ны́не и при́сно и во ве́ки веко́в. Ами́нь.**

**Богородичен: Н**а Тя упова́ние возложи́х,/ Ма́ти Присноде́во, спасе́ния моего́/ и Тя предста́тельницу полага́ю жи́зни мое́й тве́рду и непоколеби́му.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Седален Богородицы , глас 5:**

***Подобен: Собезначальное Слово:***

**Д**уши́ моея́ стра́сти многоболе́зненныя и пло́ти моея́ неду́ги вско́ре исцели́, ума́ моего́ блуже́ния уста́ви, Пренепоро́чная. И в тишине́ по́мысла моли́твы принести́ чи́сты Царю́ вся́ческим сподо́би, Богоро́дице, и испроси́ти согреше́ний оставле́ние.

**Песнь 7:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: Е**гда́ прииму́ во ум мой безме́стных мои́х дея́ний мно́жество прегреше́ний, Всенепоро́чная, бою́ся и ужаса́юся: от ни́хже мя Твои́ми моли́твами свободи́, Де́во.

**Припев: Пресвята́я Богоро́дице, спаси́ нас.**

**Тропарь: Ч**ервь неусы́пный и огнь неугаси́мый, истаива́ет мя всегда́ и снеда́ет мою́ ду́шу, да не прииму́ сих иску́са, Пресвята́я Богоро́дице.

**Припев: Пресвята́я Богоро́дице, спаси́ нас.**

**Тропарь: Т**ьмы кроме́шния и стра́шнаго муче́ния, раба́ Твоего́, изба́ви мя, Де́во Всенепоро́чная, вопию́ща Сы́ну Твоему́: Бо́же, благослове́н еси́.

**Припев: Пресвята́я Богоро́дице, спаси́ нас.**

**Тропарь: П**лоть у́бо оскверни́х сра́мными страстьми́, ум же помрачи́х скве́рными мы́сльми: но уще́дри, Чи́стая, и спаси́ мя, непотре́бнаго раба́ Твоего́.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: П**отща́лся еси́ и по сне сме́ртнем затворе́ны душе́вныя о́чи твоя́ не име́ти,/ пое́ши бо пе́сни с пою́щими:/ Пребоже́ственный оте́ц на́ших Бо́же, благослове́н еси́.

**Припев: Преподо́бне о́тче Ио́сифе, моли́ Бо́га о нас.**

**Тропарь: В**ене́ц муче́ния прия́л еси́,/ я́ко ублажи́в приле́жно ли́ки му́ченик неисче́тных./ И немо́лчно, о́тче, пое́ши с ни́ми:/ Пребоже́ственный оте́ц на́ших Бо́же, благослове́н еси́.

**Припев: Преподо́бне о́тче Ио́сифе, моли́ Бо́га о нас.**

**Тропарь: И**сцеле́ние грехо́в вели́ких я́ко сый,/ е́же, прему́дре, испове́дание положи́ пою́щим, о́тче, пе́сни твоя́:/ Пребоже́ственный оте́ц на́ших Бо́же, благослове́н еси́.

**Припев: Пресвята́я Богоро́дице, спаси́ нас**

**Богородичен: С**ве́та Твоего́, Богоро́дице Де́во, чи́стыми облиста́нии/ омрачи́вшуюся ду́шу мою́ лука́выми лю́те преступле́ньми све́том наста́ви,/ две́рь су́щи Све́та,/ я́ко да песносло́влю Тя.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: У**крепи́в ду́шу си́лою Христо́вою, о́тче Гео́ргие,/ Того́ держа́вою отгна́л еси́ тебе́ ненави́дящих полки́,/ сия́ Кресто́м устраши́в, и́мже соблюда́емь пел еси́:/ благослове́н еси́, Го́споди, Бо́же оте́ц на́ших.

**Припев: Преподо́бне о́тче Гео́ргие, моли́ Бо́га о нас.**

**Тропарь: Б**лаже́н еси́, и добро́ тебе́ бу́дет ны́не, преблаже́ннейше,/ восприе́млющу боле́зней твои́х и подвиго́в воздая́ние/ и со А́нгелы вопию́щу Го́сподеви, Гео́ргие:/ благослове́н еси́, Го́споди, Бо́же оте́ц на́ших.

**Сла́ва Отцу́ и Сы́ну и Свято́му Ду́ху.**

**Б**ыл еси́ све́тло жили́ще Христо́во,/ престо́л чу́вствия, о́тче, быв и му́дрости, святы́ни испо́лнен,/ ве́рою же и благода́тию сия́я, и зовы́й, Гео́ргие:/ благослове́н еси́, Бо́же оте́ц на́ших.

**И ны́не и при́сно и во ве́ки веко́в. Ами́нь.**

**Богородичен: С**ве́щник Све́та, и о́блак све́тел,/ и свяще́ния ме́сто показа́лася еси́, Неискусобра́чная,/ святы́х бо Свято́е Сло́во прия́ла еси́ несказа́нно,/ Его́же пою́ще, вопие́м Ти:/ благослове́нна Бо́га пло́тию ро́ждшая.

**Песнь 8:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: Т**ебе́, Богоро́дице, немощно́е смире́нныя моея́ души́ приношу́, и се́рдца моего́ неможе́ние, и ума́ моего́ пре́лесть возвеща́ю, Твоея́ по́мощи прося́, Де́во.

**Припев: Пресвята́я Богоро́дице, спаси́ нас.**

**Тропарь: М**и́лостив бу́ди Твои́м рабо́м, Сло́ве, моли́твами Ро́ждшия Тя, и спаси́ пою́щия: вся дела́ Госпо́дня, Го́спода по́йте и превозноси́те Его́ во ве́ки.

**Припев: Пресвята́я Богоро́дице, спаси́ нас.**

**Тропарь: И**же Воли́теля Ро́ждшая ми́лости, поми́луй всех, ве́рою пою́щих: вся дела́ Госпо́дня, Го́спода по́йте и превозноси́те Его́ во ве́ки.

**Припев: Пресвята́я Богоро́дице, спаси́ нас.**

**Тропарь: И**зба́ви мя кроме́шния тьмы и неусыпа́ющаго че́рвия, Блага́я Де́во: Ты бо родила́ еси́ Творца́ ми́ру: вся бо, ели́ка хо́щет, и твори́т Твои́ми моли́твами.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: Я**́коже мимотеку́щую се́нь, ны́нешнюю пои́стинне жи́знь ве́дый,/ нетле́нную прия́ти подвиза́лся еси́, му́дре;/ сего́ ра́ди честны́я монастыри́ мно́жества назда́л еси́ душа́м на спасе́ние.

**Припев: Преподо́бне о́тче Ио́сифе, моли́ Бо́га о нас.**

**Тропарь: К** кро́тким правоту́ и ду́хом ни́щаго име́яй,/ му́жество показа́л еси́ вся́ко,/ я́коже не еди́наго себе́ утвержда́ти, рабо́тати Зижди́телю, о́тче,/ но всех, тебе́ зря́щих.

**Припев: Преподо́бне о́тче Ио́сифе, моли́ Бо́га о нас.**

**Тропарь: Н**езло́бие твое́ и излия́ние любве́ твое́й, треблаже́нне,/ о́браз поста́ви Человеколю́бца Христа́,/ к Нему́же непреста́нно пел еси́:/ превозно́сим во вся ве́ки.

**Припев: Пресвята́я Богоро́дице, спаси́ нас**

**Богородичен: О**, та́инства стра́шна!/ О, слы́шания ужа́снаго!/ Ка́ко Де́ва несказа́нным соедине́нием уподо́бльшагося нам Сло́ва ражда́ет,/ пребыва́ющи, я́коже пре́жде рождества́, Чиста́ во ве́ки.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: К** неразори́мей жи́зни, к неувяда́ющей сла́дости, о́тче, преста́вился еси́/ к присносу́щней сла́ве и к невече́рнему Све́ту:/ Бо́жие бо показа́лся еси́ де́лание,/ Его́же превозно́сим во ве́ки.

**Припев: Преподо́бне о́тче Гео́ргие, моли́ Бо́га о нас.**

**Тропарь: Я**́ко раб Христо́в, я́ко слуга́ ве́рен и строи́тель Того́ тайн,/ я́ко непреле́стен путево́ждь, был еси́, Гео́ргие прему́дре,/ стра́сти врачу́я душ же и теле́с.

**Благословим Отца и Сына и Святаго Духа, Господа**

**П**олн поще́ния плод к гумну́ Христо́ву, о́тче, прине́слся еси́,/ я́коже зрел грозд, Небе́сными точи́лы, преблаже́нне, изгне́лся еси́,/ умиле́ния вино́ источа́еши нам в твое́й па́мяти.

**И ны́не и при́сно и во ве́ки веко́в. Ами́нь.**

**Богородичен: Ч**ре́ва Твоего́ Плод нетле́нныя мне жи́зни вино́вен яви́ся/ и сла́дости присносу́щныя, Богороди́тельнице Чи́стая./ Те́мже Ти зову́, веселя́ся, Арха́нгелов глас:/ ра́дуйся, Де́во.

**Песнь 9:**

***Канон Пресвятей Богородице, Глас 5:***

**Припев: Пресвята́я Богоро́дице, спаси́ нас.**

**Тропарь: Б**о́га, Его́же родила́ еси́ неизрече́нно, Влады́чице Чи́стая, моли́ приле́жно изба́вити нас от бед и скорбе́й, и бу́дущаго Суда́ стра́шнаго: и све́тлости святы́х Его́ сподо́би.

**Припев: Пресвята́я Богоро́дице, спаси́ нас.**

**Тропарь: П**а́че всех согреши́х, преслу́шав Твоя́ за́поведи, Христе́, животво́рныя, и уподо́бихся безслове́сным ското́м: но Твоея́ Ма́тере, Сло́ве, моли́твами, непока́янна от жития́ не исто́ргни мене́.

**Припев: Пресвята́я Богоро́дице, спаси́ нас.**

**Тропарь: Я**ко ми́лости бе́здну ро́ждшая Сло́ва Бо́жия, поми́луй, Блага́я, всех ду́ши, под кров Твой прибега́ющих: Тя бо к Бо́гу вси стяжа́хом предста́тельницу непосты́дну.

**Припев: Пресвята́я Богоро́дице, спаси́ нас.**

**Тропарь: О**чище́ние и оставле́ние прегреше́ний испроси́ нам, и всех ну́ждных премене́ние, и жития́ исправле́ние ны́не чи́сто и светови́дно: да просла́вляем, Богома́ти, мно́гую Твою бла́гость.

***Канон Преподо́бнаго Ио́сифа , Глас 2:***

**Припев: Преподо́бне о́тче Ио́сифе, моли́ Бо́га о нас.**

**Тропарь: Д**оброде́телей о́бразы, я́ко на скрижа́ли, написа́в чи́стей души́ твое́й,/ де́тельне всем святы́м прине́сл еси́,/ сугу́бо ко́ейждо от доброде́телей пе́ния внес,/ достоприя́тно принося́ от дел и похвале́ние.

**Припев: Преподо́бне о́тче Ио́сифе, моли́ Бо́га о нас.**

**Тропарь: А**́нгельстии ли́цы, апо́стольский собо́р,/ Богоро́дица со Крести́телем, проро́ческое сосло́вие,/ свяще́нник чи́нове с по́стники, му́ченическая во́инства, Ио́сифе,/ противоме́рными похвала́ми тя ны́не венча́ют.

**Припев: Преподо́бне о́тче Ио́сифе, моли́ Бо́га о нас.**

**Тропарь: С**лове́сное твое́ ста́до помина́ти не преста́й,/ но, я́коже жив, предста́тельствовал еси́, му́дре,/ си́це жи́знь нетле́нную подая́ бу́ди,/ теле́сных страсте́й и душе́вных изыма́я, о́тче,/ ко Христу́ моли́твами твои́ми.

**Припев: Пресвята́я Богоро́дице, спаси́ нас**

**Богородичен: О** нас моля́щи Сы́на Твоего́ не преста́й, Де́во, Человеколю́бца Бо́га:/ Тя бо наде́жду стяжа́хом и Твои́м заступле́нием избавля́емся бед, и страсте́й,/ и прегреше́ний, и боле́зней, ве́рою Тя сла́вящии.

***Канон Преподо́бнаго Гео́ргия , Глас 2:***

**Припев: Преподо́бне о́тче Гео́ргие, моли́ Бо́га о нас.**

**Тропарь: У**крепля́емь ве́рою и Христо́вою си́лою, всеблаже́нне, огражде́н тве́рдо,/ се́ти де́монския разори́л еси́/ и, сих ловле́ний и кова́рств всех отбе́г,/ Влады́це всех предстои́ши, ра́дуйся.

**Припев: Преподо́бне о́тче Гео́ргие, моли́ Бо́га о нас.**

**Тропарь: В**се жела́ние твое́, блаже́нне, к Бо́гу пренося́/ и Боже́ственныя наслажда́йся добро́ты,/ ея́же вся́ко естество́ жела́ет, виде́нием, и дея́нием,/ и жития́ све́тлостию себе́ украси́л еси́, о́тче,/ те́мже тя ублажа́ем.

**Сла́ва Отцу́ и Сы́ну и Свято́му Ду́ху.**

**О** нас, ве́рою твою́ па́мять соверша́ющих,/ Христа́ моли́ приле́жно, о́тче, не преста́й,/ спасти́ся нам напа́стей, и треволне́ния, и бу́ри, и бед, и страсте́й/ и мир ми́ру дарова́ти, преблаже́нне.

**И ны́не и при́сно и во ве́ки веко́в. Ами́нь.**

**Богородичен: В**опло́щшееся Сло́во, е́же пре́жде без пло́ти су́ще, я́ко Бог е́сть от Бо́га,/ родила́ еси́, еди́на Всепе́тая, на обновле́ние и спасе́ние всех земноро́дных,/ те́мже, ве́рнии, Тя вси пе́сньми велича́ем.

**Песнопения:**

***Стихиры Преподо́бнаго Ио́сифа:***

***Подо́бен: Егда́ от Дре́ва: Глас 8***

**Припев: Преподо́бне о́тче Ио́сифе, моли́ Бо́га о нас.**

**Хор: В**зял еси́ на ра́мена крест,/ и распя́лся еси́ ми́ру,/ и после́довал еси́ стопа́м Созда́вшаго от небытия́ вся,/ Бо́жию Сло́ву, я́коже рече́,/ любо́вь же жите́йскую/ и вся́ко пристра́стие оттря́с;/ отону́дуже и доброде́тельми просия́в,/ де́тельми же Боже́ственными/ насле́дие ве́чное, о́тче, восприя́л еси́.

**Припев: Преподо́бне о́тче Ио́сифе, моли́ Бо́га о нас.**

**Хор: Т**руба́ яви́лся еси́ та́инственная,/ к духо́вному пе́нию вся воздви́жущи,/ цевни́ца же Богодви́жима,/ Боже́ственныя полки́ восхваля́ющи,/ сла́вящи вся святы́я/ и сих побе́ды пропове́дающи./ Ты бо от исто́чник спаси́тельных/ бе́здну поче́рпл еси́ слове́с,/ Бо́жий дом напоя́ющу.

**Припев: Преподо́бне о́тче Ио́сифе, моли́ Бо́га о нас.**

**Хор: Я**ви́лся еси́ сокро́вище доброде́телей,/ вся, я́же в житии́ Бо́гу благоугоди́вшия,/ любо́вию распала́емь, взыска́л еси́,/ поя́ свяще́нными пе́сньми,/ и сих ве́рою Боже́ственным исправле́нием подо́бяся;/ и́мже прича́стник быв Боже́ственным о́бразом,/ показа́лся еси́ и наслажде́ния соприча́стник.

***Стихиры Преподо́бнаго Гео́ргия:***

***Подо́бен: Небе́сных чино́в: Глас 1***

**Припев: Преподо́бне о́тче Гео́ргие, моли́ Бо́га о нас.**

**Хор: В**оздержа́нием стра́сти, о́тче Гео́ргие,/ по́мыслу порабо́тил еси́,/ безстра́стия быв красе́н, преблаже́нне, сосу́д,/ вмести́телен живо́тным сия́нием,/ и потреби́тель де́монов,/ и страсте́й врач досточу́дне.

**Припев: Преподо́бне о́тче Гео́ргие, моли́ Бо́га о нас.**

**Хор: Ч**и́стая мирополо́жница Боже́ственнаго Ду́ха,/ чуде́с исто́чник,/ мона́шествующих столп,/ кро́ткий и кро́ткаго Христа́ подо́бник,/ земны́й А́нгел и Небе́сный челове́к быв,/ да восхва́лится ны́не Гео́ргий.

**<b>С</b>ла́ва Отцу́ и Сы́ну и Свято́му Ду́ху.**

**Хор: В** безмо́лвное приста́нище/ устреми́в душе́вный кора́бль,/ жите́йских мяте́жей,/ я́ко от волн морски́х, отбе́г,/ и́же к Бо́гу манове́ньми от земли́ возлете́л еси́/ и яви́лся еси́, с пло́тию А́нгелом подо́бен.

**<b>И</b> ны́не и при́сно и во ве́ки веко́в. Ами́нь.**

***Подо́бен: Небе́сных чино́в: Глас 1***

**Я**́ко по́мощь Ты еси́ безпомо́щных челове́ков,/ я́ко наде́жда еси́ всех ненаде́жных/ и реши́ло, Богоро́дице, лю́тых,/ Помо́щница ми бу́ди,/ от грех и бед, я́ко Ми́лостива,/ избавля́ющи мя, Пречи́стая.

**Достойно есть:**

**Лик: Д**осто́йно есть я́ко вои́стинну блажи́ти Тя Богоро́дицу, При́сноблаженную, и Пренепоро́чную, и Ма́терь Бо́га на́шего. Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем. **(И поклон един.)**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Святаго Ду́ха, ны́не и при́сно и во ве́ки веко́в.**

**Лик: А**ми́нь.

**Тропарь велегласно и косно, во глас 6:**

**Лик: Го́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Бо́га во святы́х Его́, хвали́те Его́ во утверже́нии си́лы Его́.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его́ на си́лах Его, хвали́те Его по мно́жеству вели́чествия Его.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его́ во гла́се тру́бнем, хвали́те Его во псалти́ри и гу́слех.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его́ в тимпа́не и ли́це, хвали́те Его во стру́нах и орга́не.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его в кимва́лех доброгла́сных, хвали́те Его в кимва́лех восклица́ния: вся́кое дыха́ние да хва́лит Го́спода.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

***Таже оба лика сошедшеся вкупе поют:***

**Хвали́те Бо́га во святы́х Его́, хвали́те Его́ во утверже́нии си́лы Его́.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, а́ще не бы́хом святы́я Твоя́ име́ли моли́твенники, и благосты́ню Твою́, ми́лующую нас, ка́ко сме́ли бы́хом, Спа́се, пе́ти Тя, Его́же славосло́вят непреста́нно А́нгели? Сердцеве́дче, пощади́ ду́ши на́ша.

**И ны́не и при́сно и во ве́ки веко́в. Ами́нь.**

**М**но́гая мно́жества моих, Богоро́дице, прегреше́ний, к Тебе́ прибего́х, Чи́стая, спасе́ния тре́буя: посети́ немощству́ющую мою ду́шу, и моли́ Сы́на Твоего́, и Бо́га на́шего, да́ти ми оставле́ние, я́же соде́ях лю́тых, еди́на Благослове́нная.

**В**сесвята́я Богородице, во вре́мя живота́ моего́ не оста́ви мене́, челове́ческому предста́тельству не вве́ри мя: но Сама́ заступи́ и поми́луй мя.

**В**се упова́ние мое́ на Тя возлага́ю, Ма́ти Бо́жия, сохрани́ мя под кро́вом Твои́м.

**Чтец: Г**о́споди, поми́луй. **(40 раз.)**

**И**́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: Бо́же, очи́сти мя, гре́шнаго.***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Молитва:**

**Н**ескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м рождество́м соедини́вшая, и отри́нувшееся естество́ ро́да на́шего небе́сным совоку́пльшая, я́же ненаде́жных еди́на наде́жда и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище: не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша. Но я́ко человеколюби́ваго Бо́га Ма́ти, человеколю́бне умилосе́рдися о мне гре́шнем и блу́днем, и приими́ мое е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя безчи́сленная прегреше́ния, обрати́т мя к покая́нию, и Своих за́поведей де́лателя иску́сна яви́т мя. И предста́ни мне при́сно, я́ко ми́лостивая и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи, в страшный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего, насле́дника мя показу́ющи. Ю́же и да улучу́, Влады́чице моя, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́: Ему́же подоба́ет вся́кая сла́ва, че́сть и поклоне́ние, со Безнача́льным Его Отце́м и Пресвяты́м и Благи́м и Животворя́щим Его Ду́хом, ны́не и при́сно и во ве́ки веко́в. Ами́нь.

**Молитва ко Господу нашему Иисусу Христу, Антиоха монаха Панде́кта:**

**И** даждь нам, Влады́ко, на сон гряду́щим, поко́й те́ла и души́: и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия, укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя. Пло́ти на́шея воста́ния утоли́, и всякое земно́е и веще́ственное на́ше мудрова́ние успи́, и да́руй нам, Бо́же, бодр ум, целому́др по́мысл, се́рдце трезвя́щееся, сон лего́к, и вся́каго сатанина́ мечта́ния измене́н. Возста́ви же нас во вре́мя моли́твы утвержде́ны в за́поведех Твои́х, и память суде́б Твои́х в себе́ тве́рду иму́ща: всено́щное славосло́вие нам да́руй, во е́же пе́ти, и благослови́ти, и сла́вити пречестно́е и великоле́пое и́мя Твое́, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

**П**ресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

**Молитва иная, святаго Иоанникия:**

**У**пова́ние мое́ Оте́ц, прибе́жище мое́ Сын, покро́в мой Дух Святы́й, Тро́ице Свята́я, сла́ва Тебе́.

**Священник: Сла́ва Тебе́, Христе́ Бо́же, Упова́ние наше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды.)**

**Б**лагослови́.

***И нам на землю приклоншимся, священник глаголет молитву:***

**Священник: Влады́ко Многоми́лостиве, Го́споди Иису́се Христе́, Бо́же наш, моли́твами Всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х небе́сных сил безпло́тных, честна́го сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и пра́ведных Богооте́ц Иоаки́ма и А́нны, и всех Твои́х святы́х, благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та, умири́ на́шу жи́знь, Го́споди, поми́луй нас, и мир Твой, и спаси́ ду́ши на́ша, я́ко Благ и Человеколю́бец.**

***По молитве же нам воставшим, глаголет священник:***

**Священник: Благослови́те, отцы́ святи́и, прости́те ми гре́шному, ели́ка согреши́х сло́вом, де́лом, помышле́нием и все́ми мои́ми чу́вствы.**

***И отвещают людие:***

**Люди: Б**ог прости́т ти, о́тче святы́й.

***Священник же глаголет ектению:***

**Священник: Помо́лимся о Вели́ком Господи́не и отце́ на́шем Святе́йшем Патриа́рхе (имя) и о Господи́не нашем Преосвяще́ннейшем епи́скопе (или: архиепи́скопе, или: митрополи́те, имя, егоже есть область).**

**Лик: Г**о́споди, поми́луй.

**Священник: О Богохрани́мей стране́ на́шей, власте́х и во́инстве ея.**

**Лик: Г**о́споди, поми́луй.

**Священник: О ненави́дящих и любящих нас.**

**Лик: Г**о́споди, поми́луй.

**Священник: О ми́лующих и служа́щих нам.**

**Лик: Г**о́споди, поми́луй.

**Священник: О запове́давших нам, недосто́йным, моли́тися о них.**

**Лик: Г**о́споди, поми́луй.

**Священник: О избавле́нии плене́нных.**

**Лик: Г**о́споди, поми́луй.

**Священник: О отше́дших отце́х и бра́тиях на́ших.**

**Лик: Г**о́споди, поми́луй.

**Священник: О в мо́ри пла́вающих.**

**Лик: Г**о́споди, поми́луй.

**Священник: О в не́мощех лежа́щих.**

**Лик: Г**о́споди, поми́луй.

**Священник: Помо́лимся и о изоби́лии плодо́в земны́х.**

**Лик: Г**о́споди, поми́луй.

**Священник: И о вся́кой души́ христиа́н правосла́вных.**

**Лик: Г**о́споди, поми́луй.

**Священник: Ублажи́м правосла́вныя архиере́и и кти́торы свята́го хра́ма сего́.**

**Лик: Г**о́споди, поми́луй.

**Священник: Роди́тели на́ша, и вся пре́жде отше́дшия отцы́ и бра́тию на́шу, зде лежа́щия и повсю́ду, правосла́вныя.**

**Лик: Г**о́споди, поми́луй.

**Священник: Рцем и о себе́ саме́х.**

**Лик: Г**о́споди, поми́луй. **(Трижды.)**

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Лик: А**ми́нь.

**Последование утрени во вторник**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, помилуй нас; Го́споди, очи́сти грехи́ на́ша; Владыко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насущный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 19 и 20.**

**У**слы́шит тя Господь в день печа́ли, защи́тит тя и́мя Бо́га Иа́ковля. По́слет ти по́мощь от Свята́го и от Сио́на засту́пит тя. Помяне́т вся́ку же́ртву твою, и всесожже́ние твое ту́чно бу́ди. Даст ти Господь по сердцу твоему и весь сове́т твой испо́лнит. Возрадуемся о спасе́нии твоем и во и́мя Го́спода Бо́га нашего возвели́чимся. Испо́лнит Госпо́дь вся проше́ния твоя. Ны́не позна́х, я́ко спасе́ Госпо́дь христа́ Своего, услы́шит его с небесе́ свята́го Своего, в силах спасе́ние десни́цы его. Си́и на колесни́цах, и си́и на ко́нех, мы же во и́мя Го́спода Бо́га нашего призове́м. Ти́и спя́ти бы́ша и падо́ша, мы же воста́хом и испра́вихомся. Го́споди, спаси́ царя́ и услы́ши ны, во́ньже а́ще день призове́м Тя.

**Г**о́споди, си́лою Твоею возвесели́тся царь и о спасе́нии Твоем возрадуется зело́. Жела́ние сердца его дал еси́ ему, и хоте́ния устну́ его не́си лишил его. Я́ко предвари́л еси́ его благослове́нием благосты́нным, положил еси́ на главе́ его вене́ц от ка́мене че́стна. Живота́ проси́л есть у тебе́, и дал еси́ ему долготу́ дний во век ве́ка. Ве́лия сла́ва его спасе́нием Твои́м, сла́ву и велеле́пие возложи́ши на него. Я́ко да́си ему благослове́ние во век ве́ка, возвесели́ши его ра́достию с лице́м Твои́м. Я́ко царь упова́ет на Го́спода, и ми́лостию Вы́шняго не подви́жится. Да обря́щется рука́ Твоя всем враго́м Твои́м, десни́ца Твоя да обря́щет вся ненави́дящия Тебе́. Я́ко положи́ши их я́ко пещь о́гненную во время лица́ Твоего, Госпо́дь гне́вом Своим смяте́т я́, и снест их огнь. Плод их от земли́ погуби́ши, и се́мя их от сыно́в челове́ческих. Я́ко уклони́ша на Тя зла́я, помы́слиша сове́ты, и́хже не возмо́гут соста́вити. Я́ко положи́ши я хребет, во избы́тцех Твои́х угото́виши лице́ их. Вознеси́ся, Го́споди, си́лою Твоею, воспое́м и пое́м си́лы Твоя.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, помилуй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**И** тропари сия:

**С**паси́, Го́споди, лю́ди Твоя́, и благослови́ достоя́ние Твое́, побе́ды на сопроти́вныя да́руя, и Твое́ сохраня́я Кресто́м Твои́м жи́тельство.

**Сла́ва Отцу́ и Сы́ну и Свято́му Ду́ху.**

**В**ознесы́йся на Крест во́лею, тезоимени́тому Твоему́ но́вому жительству щедро́ты Твоя́ да́руй, Христе́ Бо́же: возвесели́ нас си́лою Твоею, побе́ды дая́ нам на сопоста́ты, посо́бие иму́щим Твое́ ору́жие мира, непобеди́мую победу.

**И** ны́не и при́сно и во ве́ки веко́в. Ами́нь.

**П**редста́тельство стра́шное и непосты́дное, не пре́зри, Блага́я, молитв на́ших, Всепе́тая Богоро́дице, утверди́ православных жи́тельство, спаси́ ве́рныя лю́ди Твоя́ и пода́ждь им с небесе́ побе́ду, зане́ родила́ еси́ Бо́га, еди́на Благослове́нная.

**Священник: Поми́луй нас, Бо́же, по вели́цей милости Твое́й, мо́лим Ти ся, услы́ши и поми́луй.**

**Лик: Г**о́споди, поми́луй. **(Трижды.)**

**Еще́ мо́лимся о Великом Господине и отце́ на́шем Святе́йшем Патриа́рхе (имя) и о Господи́не на́шем Преосвяще́ннейшем епи́скопе (или: архиепи́скопе, или: митрополите, имя, егоже есть область), и о всей во Христе́ бра́тии нашей.**

**Лик: Г**о́споди, поми́луй. **(Трижды.)**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Лик: Г**о́споди, поми́луй. **(Трижды.)**

**Еще́ мо́лимся за всю бра́тию и за вся христиа́ны.**

**Лик: Г**о́споди, поми́луй. **(Трижды.)**

**Священник: Я́ко ми́лостив и Человеколюбец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**И**́менем Госпо́дним благослови́, о́тче.

**Священник: Сла́ва Святе́й и Единосу́щней и Животворя́щей и Неразде́льней Тро́ице всегда́, ны́не и при́сно и во ве́ки веко́в.**

**Лик: А**ми́нь.

**Шестопсалмие:**

***Чтец глаголет шестопсалмие (псалмы 3, 37, 62, 87, 102,142).***

**С**ла́ва в вы́шних Бо́гу, и на земли́ мир, в челове́цех благоволе́ние. **(Трижды.)**

**Г**о́споди, устне́ мои́ отве́рзеши, и уста́ моя́ возвестя́т хвалу́ Твою. **(Дважды.)**

**Г**о́споди, что ся умно́жиша стужа́ющии ми? Мно́зи востаю́т на мя, мно́зи глаго́лют души́ моей: несть спасе́ния ему в Бо́зе его. Ты же, Го́споди, Заступник мой еси́, сла́ва моя и вознося́й главу́ мою. Гла́сом мои́м ко Го́споду воззва́х, и услы́ша мя от горы́ святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем людей, о́крест напа́дающих на мя. Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющия ми всу́е: зу́бы гре́шников сокрушил еси́. Госпо́дне есть спасение, и на лю́дех Твоих благословение Твое.

**А**з усну́х, и спах, воста́х, я́ко Госпо́дь засту́пит мя.

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою. Несть исцеле́ния в пло́ти мое́й от лица́ гне́ва Твоего, несть ми́ра в косте́х моих от лица́ грех моих. Я́ко беззако́ния моя превзыдо́ша главу́ мою, я́ко бремя тя́жкое отяготе́ша на мне. Возсмерде́ша и согни́ша ра́ны моя от лица́ безу́мия моего́. Пострада́х и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти моей. Озло́блен бых и смири́хся до зела́, рыка́х от воздыха́ния се́рдца моего́. Го́споди, пред Тобою все жела́ние мое, и воздыха́ние мое от Тебе не утаи́ся. Се́рдце мое смяте́ся, оста́ви мя си́ла моя, и свет о́чию мое́ю, и той несть со мною. Дру́зи мои и и́скреннии мои пря́мо мне прибли́жишася и ста́ша, и бли́жнии мои отдале́че мене́ ста́ша, и нужда́хуся и́щущии ду́шу мою, и и́щущии зла́я мне глаго́лаху су́етная и льсти́вным весь день поуча́хуся. Аз же я́ко глух не слы́шах и я́ко нем не отверза́яй уст своих. И бых я́ко челове́к не слы́шай и не имы́й во усте́х своих обличе́ния. Я́ко на Тя, Го́споди, упова́х, Ты услы́шиши, Го́споди Бо́же мой. Я́ко рех: да не когда́ порадуют ми ся врази́ мои: и внегда́ подвижа́тися нога́м моим, на мя велере́чеваша. Я́ко аз на ра́ны гото́в, и боле́знь моя́ предо мною есть вы́ну. Я́ко беззако́ние мое аз возвещу́ и попеку́ся о гресе́ моем. Врази́ же мои живу́т и укрепи́шася па́че мене́, и умно́жишася ненави́дящии мя без пра́вды. Воздаю́щии ми зла́я воз благая оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою, Го́споди спасе́ния моего́.

**Н**е оста́ви мене́, Го́споди Бо́же мой, не отступи́ от Мене́. Вонми́ в по́мощь мою, Го́споди спасе́ния моего́.

**Б**о́же, Бо́же мой, к Тебе у́тренюю, возжада́ Тебе душа́ моя, коль мно́жицею Тебе плоть моя, в земли́ пу́сте и непрохо́дне, и безво́дне. Та́ко во святе́м яви́хся Тебе, ви́дети си́лу Твою и сла́ву Твою. Я́ко лу́чши ми́лость Твоя па́че живо́т, устне́ мои похвали́те Тя. Та́ко благословлю́ Тя в животе́ моем, о имени Твое́м воздежу́ ру́це мои. Я́ко от тука и ма́сти да испо́лнится душа́ моя, и устна́ма радости восхва́лят Тя уста́ моя. А́ще помина́х Тя на постели моей, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твоею возра́дуюся. Прильпе́ душа́ моя по Тебе, мене́ же прия́т десни́ца Твоя. Ти́и же всу́е иска́ша ду́шу мою, вни́дут в преиспо́дняя земли́, предадя́тся в ру́ки ору́жия, ча́сти ли́совом бу́дут Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная.

**Н**а у́тренних поуча́хся в Тя, я́ко был еси́ Помо́щник мой, и в кро́ве крилу́ Твоею возра́дуюся.

**П**рильпе́ душа́ моя по Тебе, мене́ же прия́т десни́ца Твоя.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И исходит священник от алтаря и глаголет молитвы утренния тайно, пред святыми дверьми.***

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя: приклони́ у́хо Твое к моле́нию моему, я́ко испо́лнися зол душа́ моя, и живо́т мой а́ду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоей отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя, и вся во́лны Твоя наве́л еси́ на мя. Уда́лил еси́ зна́емых моих от Мене́, положи́ша мя ме́рзость себе́: пре́дан бых и не исхожда́х. О́чи мои изнемого́сте от нищеты́, воззва́х к Тебе, Го́споди, весь день, возде́х к Тебе ру́це мои. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою, и и́стину Твою в поги́бели? Еда́ позна́на бу́дут во тьме чудеса́ Твоя, и пра́вда Твоя в земли́ забве́нней? И аз к Тебе, Го́споди, воззва́х, и у́тро моли́тва моя предвари́т Тя. Вску́ю, Го́споди, отре́еши ду́шу мою, отвраща́еши лице́ Твое от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои́, устраше́ния Твоя возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых моих от страсте́й.

**Г**о́споди Бо́же спасе́ния моего́, во дни воззва́х, и в нощи́ пред Тобо́ю.

**Д**а вни́дет пред Тя моли́тва моя: приклони́ у́хо Твое к моле́нию моему.

**Б**лагослови́, душе́ моя, Го́спода, и вся вну́тренняя моя и́мя свято́е Его. Благослови́, душе́ моя, Го́спода, и не забыва́й всех воздая́ний Его, очища́ющаго вся беззако́ния твоя, исцеля́ющаго вся неду́ги твоя, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое: обнови́тся я́ко о́рля ю́ность твоя. Творя́й ми́лостыни Госпо́дь, и судьбу́ всем оби́димым. Сказа́ пути́ Своя Моисе́ови, сыново́м изра́илевым хоте́ния Своя. Щедр и ми́лостив Госпо́дь, долготерпели́в и многоми́лостив. Не до конца́ прогне́вается, ниже́ в век вражду́ет, не по беззако́нием на́шим сотвори́л есть нам, ниже́ по грехо́м на́шим возда́л есть нам. Я́ко по высоте́ небе́сней от земли́, утвердил есть Госпо́дь милость Свою на боя́щихся Его. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е его, я́ко цвет се́льный, та́ко оцвете́т. Я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его, и пра́вда Его на сыне́х сыно́в, храня́щих заве́т Его, и по́мнящих за́поведи Его твори́ти я́. Госпо́дь на небеси́ угото́ва престо́л Свой, и Ца́рство Его все́ми облада́ет. Благословите Го́спода вси А́нгели Его, си́льнии кре́постию, творя́щии сло́во Его, услы́шати глас слове́с Его. Благослови́те Го́спода вся си́лы Его, слуги́ Его, творя́щии во́лю Его. Благослови́те Го́спода вся дела́ Его. На вся́ком ме́сте влады́чествия Его, благослови́ душе́ моя Го́спода.

**Н**а вся́ком ме́сте влады́чествия Его, благослови́ душе́ моя Го́спода.

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей: и не вни́ди в суд с рабо́м Твои́м, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поучи́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**У**слы́ши мя, Го́споди, в пра́вде Твоей и не вни́ди в суд с рабо́м Твои́м.

**У**слы́ши мя, Го́споди, в пра́вде Твоей и не вни́ди в суд с рабо́м Твои́м.

**Д**ух Твой Благи́й наста́вит мя на зе́млю пра́ву.

**Сла́ва Отцу́ и Сыну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

***По шестопсалмии ектения великая:***

**Ектения великая:**

**Ми́ром Го́споду помо́лимся.**

**Лик: Г**о́споди, поми́луй.

**О свы́шнем ми́ре и спасе́нии душ наших, Го́споду помо́лимся.**

**Лик: Г**о́споди, поми́луй.

**О ми́ре всего ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**Лик: Г**о́споди, поми́луй.

**О святе́м хра́ме сем и с ве́рою, благогове́нием и стра́хом Бо́жиим входящих вонь, Го́споду помо́лимся.**

**Лик: Г**о́споди, поми́луй.

**О Великом Господи́не и отце́ на́шем Святе́йшем Патриа́рхе (имя) и о Господи́не нашем Преосвяще́ннейшем епи́скопе (или: архиепи́скопе, или: митрополи́те, имя, егоже есть область), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.**

**Лик: Г**о́споди, поми́луй.

**О Богохрани́мей стране́ нашей, власте́х и во́инстве ея́, Го́споду помо́лимся.**

**Лик: Г**о́споди, поми́луй.

**О граде сем, вся́ком гра́де, стране́ и ве́рою живу́щих в них, Го́споду помо́лимся.**

**Лик: Г**о́споди, поми́луй.

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**Лик: Г**о́споди, поми́луй.

**О пла́вающих, путешествующих, неду́гующих, стра́ждущих, плене́нных и о спасе́нии их, Го́споду помо́лимся.**

**Лик: Г**о́споди, поми́луй.

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко подоба́ет Тебе́ вся́кая сла́ва, че́сть и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

***И возглашает диакон, аще есть, или священник (по гласу Октоиха):***

***Глас 5:***

**Диакон: Аллилу́иа, аллилу́иа, аллилу́иа.**

**Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.**

**Лик: А**ллилу́иа, аллилу́иа, аллилу́иа.

**Стих 2: Пра́вде научи́теся живу́щии на земли́.**

**Лик: А**ллилу́иа, аллилу́иа, аллилу́иа.

**Стих 3: Зависть прии́мет лю́ди ненака́занныя.**

**Лик: А**ллилу́иа, аллилу́иа, аллилу́иа.

**Стих 4: Приложи́ им зла, Го́споди, приложи́ зла сла́вным земли́.**

**Лик: А**ллилу́иа, аллилу́иа, аллилу́иа.

***Чтец глаголет Троичны Октоиха прилучившагося гласа (зри Приложение).***

**Троичны Октоиха, Глас 5:**

**Чтец: П**е́нию вре́мя, и моли́тве ча́с, приле́жно возопии́м Еди́ному Бо́гу:

***По первом тропаре лик поет:***

**Лик: Свят, Свят, Свят еси́ Бо́же наш, моли́твами Предте́чи Твоего́ поми́луй на́с.**

**Сла́ва Отцу́ и Сы́ну и Свято́му Ду́ху.**

**Чтец: О**бразова́ти дерза́юще у́мная Твоя́ во́инства, Тро́ице безнача́льная, усты́ недосто́йными вопие́м:

***По втором:***

**Лик: Свят, Свят, Свят еси́, Бо́же наш, моли́твами всех святы́х Твои́х поми́луй на́с.**

**И ны́не и при́сно и во ве́ки веков. Ами́нь.**

**Чтец: И**́же в ложесна́ деви́ческая вмести́выйся, и не́др О́тческих не разлучи́выйся, со а́нгелы и на́с, Христе́ Бо́же, приими́ вопию́щих Ти́:

***По третьем:***

**С**вят, Свят, Свят еси́, Бо́же, Богородицею помилуй нас.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веков. Ами́нь.**

**Кафисма 10-я.**

**Давиду псалом, сынов Ионадавовых, и первых пленшихся, не надписан у еврей, 70.**

**Н**а Тя, Го́споди, упова́х, да не постыжу́ся в ве́к. Пра́вдою Твое́ю изба́ви мя и изми́ мя, приклони́ ко мне у́хо Твое и спаси́ мя. Бу́ди ми в Бо́га Защи́тителя и в место кре́пко спасти́ мя, я́ко утвержде́ние мое и прибе́жище мое еси́ Ты́. Бо́же мой, изба́ви мя из руки́ гре́шнаго, из руки́ законопресту́пнаго и оби́дящаго, я́ко Ты еси́ терпе́ние мое, Го́споди, Го́споди, упова́ние мое́ от ю́ности моея́. В Тебе́ утверди́хся от утро́бы, от чре́ва ма́тере моея Ты еси́ мой покрови́тель: о Тебе пе́ние мое вы́ну. Я́ко чу́до бых мно́гим, и Ты помо́щник мой крепок. Да испо́лнятся уста́ моя хвале́ния, я́ко да воспою́ сла́ву Твою, весь день великоле́пие Твое́. Не отве́ржи мене́ во вре́мя ста́рости, внегда́ оскудева́ти кре́пости моей, не оста́ви мене́. Я́ко ре́ша врази́ мои мне, и стрегу́щии ду́шу мою совеща́ша вку́пе, глаго́люще: Бог оста́вил есть его, пожени́те и ими́те его, я́ко несть избавля́яй. Бо́же мой, не удали́ся от Мене́, Бо́же мой, в по́мощь мою вонми́. Да постыдя́тся и исче́знут оклевета́ющии ду́шу мою, да облеку́тся в студ и срам и́щущии зла́я мне́. Аз же всегда́ возупова́ю на Тя́ и приложу́ на вся́ку похвалу́ Твою. Уста́ моя возвестя́т пра́вду Твою, весь день спасе́ние Твое, я́ко не позна́х кни́жная. Вни́ду в силе Госпо́дни, Го́споди, помяну́ пра́вду Тебе Еди́наго. Бо́же мой, и́мже научи́л мя еси́ от ю́ности моея́, и до ны́не возвещу́ чудеса́ Твоя. И даже до ста́рости и престаре́ния, Бо́же мой, не оста́ви мене́, до́ндеже возвещу́ мы́шцу Твою ро́ду всему гряду́щему, си́лу Твою и пра́вду Твою, Бо́же, даже до вы́шних, я́же сотвори́л ми еси́ вели́чия. Бо́же, кто́ подо́бен Тебе? Ели́ки яви́л ми еси́ ско́рби мно́ги и злы, и обра́щься оживотвори́л мя еси́, и от бездн земли возве́л мя еси́. Умно́жил еси́ на мне вели́чествие Твое́, и обра́щься уте́шил мя еси́, и от бездн земли па́ки возве́л мя еси́. И́бо а́з испове́мся Тебе в лю́дех, Го́споди, в сосу́дех псало́мских и́стину Твою́, Бо́же, воспою Тебе в гу́слех, Святы́й Изра́илев. Возра́дуетеся устне́ мои, егда́ воспою Тебе, и душа́ моя, ю́же еси́ изба́вил. Еще́ же и язы́к мой весь день поучи́тся пра́вде Твоей, егда́ постыдя́тся и посра́мятся и́щущии зла́я мне́.

**О Соломоне, псалом Давиду, 71.**

**Б**о́же, суд Твой царе́ви даждь, и пра́вду Твою сыну царе́ву: суди́ти лю́дем Твоим в пра́вде, и ни́щим Твоим в суде́. Да восприи́мут го́ры мир лю́дем, и хо́лми пра́вду. Су́дит ни́щим людски́м, и спасе́т сы́ны убо́гих, и смири́т клеветника́. И пребудет с со́лнцем, и пре́жде луны́ ро́да родо́в. Сни́дет я́ко дождь на руно́, и я́ко ка́пля, ка́плющая на зе́млю. Возсия́ет во днех его пра́вда и мно́жество ми́ра, до́ндеже оты́мется луна́. И облада́ет от мо́ря до мо́ря, и от рек до коне́ц вселе́нныя. Пред ним припаду́т ефио́пляне, и врази́ его персть поли́жут. Ца́рие Фарси́йстии и о́строви да́ры принесу́т, ца́рие Ара́встии и Сава́ да́ры приведут: и покло́нятся ему вси ца́рие зе́мстии, вси язы́цы порабо́тают ему. Я́ко изба́ви ни́ща от си́льна, и убо́га, емуже не бе помо́щника. Пощади́т ни́ща и убо́га, и ду́ши убо́гих спасе́т: от ли́хвы и от непра́вды изба́вит ду́ши их, и че́стно и́мя его пред ними. И жив бу́дет, и да́стся ему от зла́та Арави́йска, и помо́лятся о нем вы́ну, весь день благословя́т его. Бу́дет утвержде́ние на земли́ на версе́х гор, превознесе́тся па́че Лива́на плод его: и процвету́т от гра́да я́ко трава́ земна́я. Бу́дет и́мя его благослове́но во ве́ки, пре́жде со́лнца пребыва́ет и́мя его, и благословя́тся в нем вся коле́на земна́я, вси́ язы́цы ублажа́т его. Благослове́н Госпо́дь Бог Изра́илев, творя́й чудеса́ еди́н. И благослове́нно и́мя сла́вы Его во век, и в век ве́ка, и испо́лнится сла́вы Его вся земля́: бу́ди, бу́ди.

**Сла́ва Отцу́ и Сыну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псалом Асафу, 72.**

**К**оль благ Бог Изра́илев пра́вым се́рдцем. Мои же вма́ле не подвижа́стеся но́зе: вма́ле не пролия́шася стопы́ моя. Я́ко возревнова́х на беззако́нныя, мир гре́шников зря́. Я́ко несть восклоне́ния в сме́рти их, и утвержде́ния в ра́не их, в труде́х челове́ческих не суть, и с челове́ки не прии́мут ран. Сего́ ради удержа́ я́ горды́ня их до конца́: оде́яшася непра́вдою и нече́стием своим. Изы́дет я́ко из ту́ка непра́вда их, преидо́ша в любо́вь се́рдца. Помы́слиша и глаго́лаша в лука́встве, непра́вду в высоту́ глаго́лаша. Положи́ша на небеси́ уста́ своя́, и язы́к их пре́йде по земли́. Сего́ ра́ди обратя́тся лю́дие мои се́мо, и дни́е испо́лнени обря́щутся в них. И ре́ша: ка́ко уве́де Бог? И а́ще есть ра́зум в Вы́шнем? Се сии́ гре́шницы и гобзу́ющии в век, удержа́ша бога́тство. И рех: еда́ всу́е оправди́х сердце мое, и умы́х в неповинных ру́це мои? И бых я́звен весь день, и обличе́ние мое на у́тренних. А́ще глаго́лах, пове́м та́ко: се ро́ду сыно́в Твоих, ему́же обеща́хся, и непщева́х разуме́ти: сие́ труд есть предо мною, до́ндеже вни́ду во святи́ло Бо́жие и разуме́ю в после́дняя их. Оба́че за льще́ния их положи́л еси́ им зла́я, низложи́л еси́ я́, внегда́ разгорде́шася. Ка́ко бы́ша в запусте́ние? Внеза́пу исчезо́ша, погибо́ша за беззако́ние свое. Я́ко со́ние востаю́щаго, Го́споди, во гра́де Твоем образ их уничижи́ши. Я́ко разжже́ся се́рдце мое, и утро́бы моя измени́шася. И аз уничиже́н и не разуме́х, ско́тен бых у тебе. И аз вы́ну с Тобою, удержал еси́ ру́ку десну́ю мою, и сове́том Твоим наста́вил мя еси́, и со сла́вою прия́л мя еси́. Что бо ми есть на небеси́? И от Тебе что восхоте́х на земли́? Исчезе́ се́рдце мое и плоть моя, Бо́же се́рдца моего, и часть моя, Бо́же, во век. Я́ко се удаля́ющии себе от Тебе, поги́бнут; потреби́л еси́ вся́каго любоде́ющаго от Тебе. Мне же прилепля́тися Бо́гови бла́го есть, полага́ти на Го́спода упова́ние мое, возвести́ти ми вся хвалы́ Твоя во врате́х дще́ре Сио́ни.

**Разума Асафу, 73.**

**В**ску́ю, Бо́же, отри́нул еси́ до конца́? Разгне́вася я́рость Твоя на о́вцы па́жити Твоея́? Помяни́ сонм Твой, его́же стяжа́л еси́ испе́рва, изба́вил еси́ жезло́м достоя́ния Твоего, гора́ Сио́н сия́, в не́йже всели́лся еси́. Воздви́гни ру́це Твои на горды́ни их в коне́ц, ели́ка лука́внова враг во святе́м Твоем. И восхвали́шася ненави́дящии Тя посреде́ пра́здника Твоего: положи́ша зна́мения своя, зна́мения, и не позна́ша, я́ко во исхо́де превы́ше, я́ко в дубра́ве дре́вяне секи́рами разсеко́ша две́ри его вку́пе: се́чивом и оско́рдом разруши́ша и́. Возжго́ша огне́м святи́ло Твое, на земли́ оскверни́ша жили́ще и́мене Твоего. Ре́ша в се́рдце своем ю́жики их вку́пе: прииди́те и отста́вим вся пра́здники Бо́жия от земли́. Зна́мения их не ви́дехом: несть ктому́ проро́ка, и нас не позна́ет ктому́. Доко́ле, Бо́же, поно́сит враг? Раздражи́т проти́вный и́мя Твое до конца́? Вску́ю отвраща́еши ру́ку Твою и десни́цу Твою от среды́ не́дра Твоего в коне́ц? Бог же Царь наш пре́жде ве́ка соде́ла спасе́ние посреде́ земли́. Ты утверди́л еси́ си́лою Твоею мо́ре, Ты сте́рл еси́ главы́ змие́в в воде́, Ты сокруши́л еси́ главу́ зми́еву, дал еси́ того бра́шно лю́дем ефио́пским. Ты расто́ргл еси́ исто́чники и пото́ки, Ты изсуши́л еси́ ре́ки Ифа́мския. Твой есть день, и Твоя есть нощь: Ты соверши́л еси́ зарю и со́лнце. Ты сотвори́л еси́ вся преде́лы земли́, жа́тву и ве́сну Ты создал еси́ я́. Помяни́ сия́: враг поноси́ Го́сподеви, и лю́дие безу́мнии раздражи́ша и́мя Твое. Не преда́ждь звере́м ду́шу, испове́дающуюся Тебе, душ убо́гих Твоих не забу́ди до конца́. При́зри на заве́т Твой, я́ко испо́лнишася помраче́ннии земли́ домо́в беззако́ний. Да не возврати́тся смире́нный посра́млен, нищ и убо́г восхвали́та и́мя Твое. Воста́ни, Бо́же, суди́ прю Твою, помяни́ поноше́ние Твое, е́же от безу́мнаго весь день. Не забу́ди гла́са моли́твенник Твоих, горды́ня ненави́дящих Тя взы́де вы́ну.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**В конец, да не растлиши, псалом песни Асафу, 74.**

**И**спове́мыся Тебе́ Бо́же, испове́мыся Тебе́, и призове́м и́мя Твое; пове́м вся чудеса́ Твоя. Егда́ прииму́ вре́мя, Аз правоты́ возсужду́. Раста́яся земля́ и вси живу́щии на ней, Аз утверди́х столпы́ ея́. Рех беззако́ннующим, не беззако́ннуйте: и согреша́ющим, не возноси́те ро́га, не воздвиза́йте на высоту́ ро́га ва́шего, и не глаго́лите на Бо́га непра́вду: я́ко ниже́ от исхо́д, ниже́ от за́пад, ниже́ от пусты́х гор. Я́ко Бог судия́ есть: сего́ смиря́ет, и сего́ возно́сит. Я́ко ча́ша в руце́ Госпо́дни, вина́ нерастворе́на, испо́лнь растворе́ния, и уклони́ от сея́ в сию́: оба́че дро́ждие его не истощи́ся, испию́т вси гре́шнии земли́. Аз же возра́дуюся в век, воспою́ Бо́гу Иа́ковлю: и вся ро́ги гре́шных сломлю́, и вознесе́тся ро́г пра́веднаго.

**В конец, в песнех, псалом Асафу, песнь ко ассирианину, 75.**

**В**е́дом во Иуде́и Бог: во Изра́или ве́лие и́мя Его. И бысть в ми́ре ме́сто Его и жили́ще Его в Сио́не. Та́мо сокруши́ кре́пости луко́в, ору́жие и меч и брань. Просвеща́еши Ты ди́вно от гор ве́чных. Смято́шася вси неразу́мнии се́рдцем: усну́ша сном свои́м, и ничто́же обрето́ша вси му́жие бога́тства в рука́х своих. От запреще́ния Твоего, Бо́же Иа́ковль, воздрема́ша все́дшии на ко́ни. Ты стра́шен еси́, и кто противоста́нет Тебе? Отто́ле гнев Твой. С небесе́ слы́шан сотвори́л еси́ суд, земля́ убоя́ся и умолча́, внегда́ воста́ти на суд Бо́гу, спасти́ вся кро́ткия земли́. Я́ко помышле́ние челове́ческое испове́стся Тебе: и оста́нок помышле́ния пра́зднует Ти. Помоли́теся и воздади́те Го́сподеви Бо́гу на́шему. Вси, и́же о́крест Его, принесу́т да́ры, стра́шному и отъе́млющему ду́хи князе́й, стра́шному па́че царе́й земны́х.

**В конец, о Идифуме, псалом Асафу, 76.**

**Г**ла́сом мои́м ко Го́споду воззва́х, гла́сом моим к Бо́гу, и внят ми. В день ско́рби моея́ Бо́га взыска́х рука́ма мои́ма, но́щию пред Ним, и не прельще́н бых. Отве́ржеся уте́шитися душа́ моя. Помяну́х Бо́га и возвесели́хся, поглумля́хся и малоду́шествоваше дух мой. Предвари́сте стражбы́ о́чи мои: смято́хся и не глаго́лах. Помы́слих дни пе́рвыя, и ле́та ве́чная помяну́х, и поуча́хся: но́щию се́рдцем мои́м глумля́хся, и тужа́ше дух мой: еда́ во ве́ки отри́нет Госпо́дь, и не приложи́т благоволи́ти па́ки? Или́ до конца́ ми́лость Свою отсече́т, сконча́ глаго́л от ро́да в род? Еда́ забу́дет уще́дрити Бог? Или́ удержи́т во гне́ве Свое́м щедро́ты Своя́? И рех, ны́не нача́х: сия изме́на десни́цы Вы́шняго. Помяну́х дела́ Госпо́дня, я́ко помяну́ от нача́ла чудеса́ Твоя́, и поучу́ся во всех де́лех Твоих, и в начина́ниих Твоих поглумлю́ся. Бо́же, во святе́м путь Твой: кто бог ве́лий, я́ко Бог наш? Ты еси́ Бог творя́й чудеса́: сказа́л еси́ в лю́дех си́лу Твою, изба́вил еси́ мы́шцею Твое́ю лю́ди Твоя, сы́ны Иа́ковли и Ио́сифовы. Ви́деша Тя во́ды, Бо́же, ви́деша Тя во́ды, и убоя́шася: смято́шася бе́здны, мно́жество шу́ма во́д, глас да́ша о́блацы, и́бо стре́лы Твоя прехо́дят. Глас гро́ма Твоего́ в колеси́, освети́ша мо́лния Твоя вселе́нную: подви́жеся и тре́петна бысть земля́. В мо́ри путие́ Твои, и стези́ Твоя в вода́х мно́гих, и следы́ Твои не позна́ются. Наста́вил еси́ я́ко о́вцы лю́ди Твоя руко́ю Моисе́овою и Ааро́нею.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***Таже, седальны умилительные Октоиха прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Своих, Бог Изра́илев.***

**По 1-м стихосло́вии седа́льны покая́нны, гла́с 5:**

**Н**а ло́жи лежа́ грехо́в мно́гих, окрада́юся наде́ждею спасе́ния моего́: сон бо ле́ности мое́й хода́тайствует души́ мое́й муче́ние. Те́мже пощади́ мя, Христе́ Бо́же, я́ко еди́н Человеколю́бец.

**Сти́х: Го́споди, да не я́ростию твое́ю обличи́ши мене́, ниже́ гне́вом твои́м нака́жеши мене́.**

**В**си побди́м, и Христа́ усря́щим со мно́жеством еле́я, и свеща́ми све́тлыми, я́ко да черто́га вну́трь сподо́бимся: и́же бо вне двере́й пости́гнувый, безде́льне Бо́гови воззове́т: поми́луй мя.

**Сти́х: Ди́вен Бо́г во свя́ты́х свои́х, Бо́г Изра́илев.**

**Му́ченичен: Ч**удеса́ святы́х Твои́х му́ченик, сте́ну необори́му нам дарова́вый, Христе́ Бо́же: тех моли́твами сове́ты язы́ков разори́, ве́рныя лю́ди укрепи́, я́ко еди́н Благ и Человеколю́бец.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**Богоро́дичен: С**тра́нное Де́вы та́инство, ми́ру показа́ся спаси́тельное: от Ней бо роди́лся еси́ без се́мене, и пло́тию показа́лся еси́ без истле́ния, всех ра́досте, Го́споди, сла́ва Тебе́.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Кафисма 11я.**

**Разума Асафу, 77.**

**В**немли́те, лю́дие мои, зако́ну моему́, приклони́те у́хо ваше во глаго́лы уст моих. Отве́рзу в при́тчах уста́ моя, провеща́ю гана́ния испе́рва. Ели́ка слы́шахом и позна́хом я́, и отцы́ наши пове́даша нам: не утаи́шася от чад их в род ин, возвеща́юще хвалы́ Госпо́дни и си́лы Его, и чудеса́ Его, я́же сотвори́. И воздви́же свиде́ние во Иа́кове, и зако́н положи́ во Изра́или: ели́ка запове́да отце́м на́шим, сказа́ти я́ сыново́м своим, я́ко да позна́ет род ин, сы́нове родя́щиися, и воста́нут и пове́дят я́ сыново́м своим: да положа́т на Бо́га упова́ние свое, и не забу́дут дел Бо́жиих, и за́поведи Его взы́щут. Да не бу́дут я́коже отцы́ их, род стропти́в и преогорчева́яй, род, и́же не испра́ви се́рдца своего́, и не уве́ри с Бо́гом ду́ха своего́. Сы́нове Ефре́мли наляца́юще и стреля́юще лу́ки, возврати́шася в день бра́ни: не сохрани́ша заве́та Бо́жия, и в зако́не Его не восхоте́ша ходи́ти. И забы́ша благодея́ния Его, и чудеса́ Его, я́же показа́ им пред отцы́ их, я́же сотвори́ чудеса́ в земли́ Еги́петстей: на по́ли Танео́се. Разве́рзе мо́ре, и проведе́ их, предста́ви во́ды я́ко мех. И наста́ви я́ о́блаком во дни, и всю нощь просвеще́нием огня́. Разве́рзе ка́мень в пусты́ни, и напои́ я́ я́ко в бе́здне мно́зе, и изведе́ во́ду из ка́мене, и низведе́ я́ко ре́ки во́ды. И приложи́ша еще́ согреша́ти Ему, преогорчи́ша Вы́шняго в безво́дней; и искуси́ша Бо́га в сердца́х своих, воспроси́ти бра́шна душа́м своим. И клевета́ша на Бо́га, и ре́ша: еда́ возмо́жет Бог угото́вати трапе́зу в пусты́ни? Поне́же порази́ ка́мень, и потеко́ша во́ды, и пото́цы наводни́шася: еда́ и хлеб мо́жет да́ти, или́ угото́вати трапе́зу лю́дем Своим? Сего́ ра́ди слы́ша Госпо́дь и презре́: и огнь возгоре́ся во Иа́кове, и гнев взы́де на Изра́иля, я́ко не ве́роваша Бо́гови, ниже́ упова́ша на спасе́ние Его. И запове́да облако́м свы́ше, и две́ри небесе́ отве́рзе, и одожди́ им ма́нну я́сти, и хлеб небе́сный даде́ им. Хлеб а́нгельский яде́ челове́к, бра́шно посла́ им до сы́тости. Воздви́же юг с небесе́, и наведе́ си́лою Свое́ю ли́ва, и одожди́ на ня я́ко прах пло́ти, и я́ко песо́к морски́й пти́цы перна́ты. И нападо́ша посреде́ ста́на их, о́крест жили́щ их. И ядо́ша и насы́тишася зело́, и жела́ние их принесе́ им. Не лиши́шася от жела́ния своего́: еще́ бра́шну су́щу во усте́х их: и гнев Бо́жий взы́де на ня, и уби́ мно́жайшая их, и избра́нным изра́илевым запя́т. Во всех сих согреши́ша еще́, и не ве́роваша чудесе́м Его. И исчезо́ша в суете́ дни́е их, и ле́та их со тща́нием. Егда́ убива́ше я́, тогда́ взыска́ху Его, и обраща́хуся, и у́треневаху к Бо́гу: и помяну́ша, я́ко Бог Помо́щник им есть, и Бог Вы́шний Изба́витель им есть. И возлюби́ша Его усты́ свои́ми, и языком своим солга́ша Ему: се́рдце же их не бе пра́во с Ним, ниже́ уве́ришася в заве́те Его. То́йже есть щедр, и очи́стит грехи́ их, и не растли́т, и умно́жит отврати́ти ярость Свою, и не разжже́т всего́ гне́ва Своего́. И помяну́, я́ко плоть суть, дух ходя́й и не обраща́яйся. Колькра́ты преогорчи́ша Его в пусты́ни, прогне́ваша Его в земли́ безво́дней? И обрати́шася, и искуси́ша Бо́га, и Свята́го Изра́илева раздражи́ша, и не помяну́ша руки́ Его в день, во́ньже изба́ви я́ из руки́ оскорбля́ющаго, я́коже положи́ во Еги́пте зна́мения Своя, и чудеса́ Своя на по́ли Танео́се, и преложи́ в кровь ре́ки их, и исто́чники их, я́ко да не пию́т. Посла́ на ня пе́сия му́хи, и поядо́ша я́: и жа́бы, и растли́ я́. И даде́ рже плоды́ их, и труды́ их пруго́м. Уби́ гра́дом виногра́ды их, и черни́чие их сла́ною, и предаде́ гра́ду скоты́ их, и име́ние их огню́. Посла́ на ня гнев я́рости Своея, я́рость и гнев и скорбь, посла́ние а́ггелы лю́тыми. Путесотвори́ стезю́ гне́ву Своему́, и не пощаде́ от сме́рти душ их: и скоты́ их в сме́рти заключи́, и порази́ вся́кое перворо́дное в земли́ Еги́петстей, нача́ток вся́каго труда́ их в селе́ниих Ха́мовых. И воздви́же я́ко о́вцы лю́ди Своя, и возведя́ я́ я́ко стадо в пусты́ни, и наста́ви я́ на упова́ние, и не убоя́шася, и враги́ их покры́ мо́ре. И введе́ я́ в го́ру святы́ни Своея́, го́ру сию, ю́же стяжа́ десни́ца Его́. И изгна́ от лица́ их язы́ки, и по жре́бию даде́ им [зе́млю] у́жем жребодая́ния, и всели́ в селе́ниих их коле́на Изра́илева. И искуси́ша и преогорчи́ша Бо́га Вы́шняго, и свиде́ний Его не сохрани́ша, и отврати́шася, и отверго́шася, я́коже и отцы́ их, преврати́шася в лук развраще́н, и прогне́ваша Его в хо́лмех своих, и во истука́нных своих раздражи́ша Его. Слы́ша Бог и презре́, и уничижи́ зело́ Изра́иля, и отри́ну ски́нию Сило́мскую, селе́ние, е́же всели́ся в челове́цех. И предаде́ в плен кре́пость их, и добро́ту их в ру́ки враго́в, и затвори́ во ору́жии лю́ди Своя, и достоя́ние Свое презре́. Ю́ноши их пояде́ огнь, и де́вы их не осе́тованы бы́ша; свяще́нницы их мече́м падо́ша, и вдови́цы их не опла́каны бу́дут. И воста́ я́ко спя Госпо́дь, я́ко си́лен и шу́мен от вина́, и порази́ враги́ Своя вспять, поноше́ние ве́чное даде́ им. И отрину селе́ние Ио́сифово, и коле́но Ефре́мово не избра́, и избра коле́но Иу́дово, го́ру Сио́ню, ю́же возлюби, и созда́ я́ко единоро́га святи́лище Свое, на земли́ основа́ и́ в век. И избра́ Дави́да раба́ Своего, и восприя́т его от стад о́вчих. От дои́лиц поя́т его, пасти́ Иа́кова раба́ Своего́, и Изра́иля достоя́ние Свое. И упасе́ я́ в незло́бии се́рдца своего́, и в ра́зумех руку́ своею наста́вил я́ есть.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Псалом Асафу, 78.**

**Б**о́же, приидо́ша язы́цы в достоя́ние Твое, оскверни́ша храм святы́й Твой, положи́ша Иерусали́м я́ко ово́щное храни́лище, положи́ша тру́пия раб Твоих бра́шно пти́цам небе́сным, пло́ти преподо́бных Твоих звере́м земны́м. Пролия́ша кровь их я́ко во́ду о́крест Иерусали́ма, и не бе погреба́яй. Бы́хом поноше́ние соседом на́шим, подражне́ние и поруга́ние су́щим о́крест нас. Доко́ле, Го́споди, прогне́ваешися до конца́, разжже́тся я́ко огнь рве́ние Твое? Проле́й гнев Твой на язы́ки не зна́ющия Тебе, и на ца́рствия, я́же и́мене Твоего не призва́ша, я́ко поядо́ша Иа́кова, и ме́сто его опустоши́ша. Не помяни́ на́ших беззако́ний пе́рвых: ско́ро да предваря́т ны щедро́ты Твоя, Го́споди, я́ко обнища́хом зело́. Помози́ нам, Бо́же, Спаси́телю наш, сла́вы ради и́мене Твоего́, Го́споди, изба́ви ны, и очи́сти грехи́ на́ша и́мене ра́ди Твоего. да не когда́ реку́т язы́цы, где есть Бог их? И да уве́стся во язы́цех пред очи́ма на́шима отмще́ние кро́ве раб Твоих пролиты́я. Да вни́дет пред Тя воздыха́ние окова́нных, по вели́чию мы́шцы Твоея снабди́ сы́ны умерщвле́нных. Возда́ждь сосе́дом на́шим седмери́цею в не́дро их поноше́ние их, и́мже поноси́ша Тя, Го́споди. Мы же лю́дие Твои и о́вцы па́жити Твоея́, испове́мыся Тебе, Бо́же, во век, в род и род возвести́м хвалу́ Твою.

**В конец, о изменшихся, свидение Асафу, псалом 79.**

**П**асы́й Изра́иля, вонми́: наставля́яй я́ко овча́ Ио́сифа, седя́й на Херуви́мех, яви́ся: пред Ефре́мом и Вениами́ном и Манасси́ем воздви́гни си́лу Твою, и прииди́ во е́же спасти́ нас. Бо́же, обрати́ ны, и просвети́ лице́ Твое, и спасе́мся. Го́споди Бо́же сил, доко́ле гне́ваешися на моли́тву раб Твоих? Напита́еши нас хле́бом сле́зным, и напои́ши нас слеза́ми в ме́ру. Положи́л еси́ нас в пререка́ние сосе́дом на́шим, и врази́ наши подражни́ша ны. Го́споди Бо́же сил, обрати́ ны, и просвети́ лице́ Твое, и спасе́мся. Виногра́д из Еги́пта принесл еси́, изгна́л еси́ язы́ки, и насади́л еси́ и́. Путесотвори́л еси́ пред ним, и насади́л еси́ коре́ния его, и испо́лни зе́млю. Покры́ го́ры сень его, и ве́твия его ке́дры Бо́жия; простре́ ро́зги его до мо́ря, и даже до рек о́трасли его. Вску́ю низложи́л еси́ оплот его, и обыма́ют и́ вси мимоходя́щии путе́м? Озоба́ и́ вепрь от дубра́вы, и уедине́нный ди́вий пояде́ и́. Бо́же сил, обрати́ся у́бо, и при́зри с небесе́ и виждь, и посети́ виногра́д сей, и соверши́ и́, его́же насади́ десни́ца Твоя, и на сы́на челове́ческаго, его́же укрепил еси́ Себе. Пожже́н огне́м и раско́пан, от запреще́ния лица́ Твоего поги́бнут. Да бу́дет рука́ Твоя на му́жа десни́цы Твоея́, и на сы́на челове́ческаго, его́же укрепил еси́ Себе́, и не отсту́пим от Тебе; оживи́ши ны, и и́мя Твое призове́м. Го́споди Бо́же сил, обрати́ ны, и просвети́ лице́ Твое, и спасе́мся.

**В конец, о точилех, псалом Асафу, 80.**

**Р**а́дуйтеся Бо́гу Помо́щнику на́шему, воскли́кните Бо́гу Иа́ковлю, приими́те псало́м и дади́те тимпа́н, псалти́рь красе́н с гу́сльми, воструби́те в новоме́сячии трубо́ю, во благознамени́тый день пра́здника ва́шего, я́ко повеле́ние Изра́илеви есть, и судьба́ Бо́гу Иа́ковлю. Свиде́ние во Ио́сифе положи́ е́, внегда́ изы́ти ему от земли́ Еги́петския, язы́ка его́же не ве́дяше услы́ша. Отъя́т от бре́мене хребе́т его, ру́це его в коши́ порабо́тасте. В ско́рби призва́л Мя еси́, и изба́вих тя, услы́шах тя в та́йне бу́рне, искуси́х тя на воде́ пререка́ния. Слы́шите, лю́дие Мои, и засвиде́тельствую вам, Изра́илю, а́ще послу́шаеши Мене́. Не бу́дет тебе бог нов, ниже́ поклони́шися бо́гу чужде́му. Аз бо есмь Госпо́дь Бог твой, изведы́й тя от земли́ Еги́петския, разшири́ уста́ твоя, и испо́лню я́. И не послу́шаша лю́дие Мои гла́са Моего́, и Изра́иль не внят Ми: и отпусти́х я́ по начина́нием серде́ц их, по́йдут в начина́ниих своих. А́ще бы́ша лю́дие Мои послу́шали Мене́, Изра́иль а́ще бы в пути́ Моя ходи́л, ни о чесо́м же у́бо враги́ его смири́л бых, и на оскорбля́ющия их возложи́л бых ру́ку Мою. Врази́ Госпо́дни солга́ша ему, и бу́дет вре́мя их в век. И напита́ их от ту́ка пшени́чна, и от ка́мене ме́да насы́ти их.

**Сла́ва Отцу́ и Сы́ну и Святому Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Святому Ду́ху.**

**Чтец: И ны́не и при́сно и во ве́ки веко́в. Ами́нь.**

**Псалом Асафу, 81.**

**Б**ог ста в со́нме бого́в, посреде́ же бо́ги разсу́дит. Доко́ле су́дите непра́вду, и ли́ца гре́шников прие́млете? Суди́те си́ру и убо́гу, смире́на и ни́ща оправда́йте. Изми́те ни́ща и убо́га, из руки́ гре́шничи изба́вите его. Не позна́ша, ниже́ уразуме́ша, во тьме хо́дят: да подви́жатся вся основа́ния земли́. Аз рех: бо́зи есте́, и сы́нове Вы́шняго вси. Вы же я́ко челове́цы умира́ете, и я́ко еди́н от князе́й па́даете. Воскресни́, Бо́же, суди́ земли́: я́ко Ты насле́диши во всех язы́цех.

**Песнь псалма Асафу, 82.**

**Б**о́же, кто́ уподо́бится Тебе? Не премолчи́, ниже́ укроти́, Бо́же. Я́ко се врази́ Твои возшуме́ша, и ненави́дящии Тя воздвиго́ша главу́. На лю́ди Твоя лука́вноваша во́лею, и совеща́ша на святы́я Твоя. Ре́ша: прииди́те и потреби́м я́ от язы́к, и не помяне́тся и́мя Изра́илево ктому́. Я́ко совеща́ша единомышле́нием вку́пе, на Тя заве́т завеща́ша: селе́ния Идуме́йска, и Исма́илите, Моа́в и Ага́ряне: Гева́л и Аммо́н и Амали́к, иноплеме́нницы с живу́щими в Ти́ре, и́бо и Ассу́р прии́де с ними, бы́ша в заступле́ние сыново́м Ло́товым. Сотвори́ им я́ко Мадиа́му и Сиса́ре, я́ко Иави́му в пото́це Ки́ссове. Потреби́шася во Аендо́ре, бы́ша я́ко гной земны́й. Положи́ кня́зи их, я́ко Ори́ва и Зи́ва, и Зеве́а и Салма́на, вся кня́зи их, и́же ре́ша: да наследи́м себе́ святи́лище Божие. Бо́же мой, положи́ я́ я́ко ко́ло, я́ко трость пред лице́м ве́тра. Я́ко огнь попаля́яй дубра́вы, я́ко пла́мень пожига́яй го́ры, та́ко пожене́ши я́ бу́рею Твоею, и гне́вом Твоим смяте́ши я́. Испо́лни ли́ца их безче́стия, и взы́щут и́мене Твоего, Го́споди. Да постыдя́тся и смяту́тся в век ве́ка, и посра́мятся и поги́бнут. И да позна́ют, я́ко и́мя Тебе Госпо́дь, Ты еди́н Вы́шний по всей земли́.

**В конец, о точилех, сыном Кореовым, псалом 83.**

**К**оль возлю́бленна селе́ния Твоя, Го́споди сил! Жела́ет и скончава́ется душа́ моя во дворы́ Госпо́дни, се́рдце мое и плоть моя возра́довастася о Бо́зе жи́ве. И́бо пти́ца обре́те себе хра́мину, и го́рлица гнездо́ себе, иде́же положи́т птенцы́ своя, олтари́ Твоя, Го́споди сил, Царю́ мой и Бо́же мой. Блаже́ни живу́щии в дому́ Твоем, в ве́ки веко́в восхва́лят Тя. Блаже́н муж, ему́же есть заступле́ние его у тебе; восхожде́ния в се́рдце своем положи́, во юдо́ль плаче́вную, в ме́сто е́же положи́, и́бо благослове́ние даст законополага́яй. По́йдут от си́лы в си́лу: яви́тся Бог бого́в в Сио́не. Го́споди Бо́же сил, услы́ши моли́тву мою, внуши́, Бо́же Иа́ковль. Защи́тниче наш, виждь, Бо́же, и при́зри на лице́ христа́ Твоего. Я́ко лу́чше день еди́н во дво́рех Твоих па́че ты́сящ: изво́лих примета́тися в дому́ Бо́га моего па́че, не́же жи́ти ми в селе́ниих гре́шничих. Я́ко ми́лость и и́стину лю́бит Госпо́дь Бог, благода́ть и сла́ву даст, Госпо́дь не лиши́т благи́х ходя́щих незло́бием. Го́споди Бо́же сил, блаже́н челове́к упова́яй на Тя.

**В конец, сыном Кореовым, псалом 84.**

**Б**лаговоли́л еси́, Го́споди, зе́млю Твою, возврати́л еси́ плен Иа́ковль: оста́вил еси́ беззако́ния люде́й Твоих, покры́л еси́ вся грехи́ их. Укроти́л еси́ весь гнев Твой, возврати́лся еси́ от гне́ва я́рости Твоея́. Возврати́ нас, Бо́же спасе́ний наших, и отврати́ я́рость Твою от нас. Еда́ во ве́ки прогне́ваешися на ны? Или́ простре́ши гнев Твой от ро́да в род? Бо́же, Ты обра́щься оживи́ши ны, и лю́дие Твои возвеселя́тся о Тебе. Яви́ нам, Го́споди, ми́лость Твою, и спасе́ние Твое даждь нам. Услы́шу, что́ рече́т о мне Госпо́дь Бог: я́ко рече́т мир на лю́ди Своя, и на преподо́бныя Своя, и на обраща́ющия сердца́ к Нему́. Оба́че близ боя́щихся Его спасе́ние Его, всели́ти сла́ву в зе́млю на́шу. Ми́лость и и́стина срето́стеся, пра́вда и мир облобыза́стася. И́стина от земли́ возсия́, и пра́вда с небесе́ прини́че, и́бо Господь даст бла́гость, и земля́ на́ша даст плод свой. Пра́вда пред Ним преды́дет и положи́т в путь стопы́ своя́.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**По 2-м же стихосло́вии седа́лен господи́на Ио́сифа, гла́с 1.**

***Подо́бен: Ка́мени запеча́тану:***

**П**осто́м и моле́нием себе́ очи́стим, и о убо́гих промышле́нием Бо́гу угоди́м. Воздохне́м, воспла́чемся те́пле, я́ко и́мамы вре́мя обраще́ния: да пла́ча ве́чнаго су́щаго в пла́мени гее́нны изба́вимся, сла́ву возсыла́юще Христу́, покая́ние определи́вшему челове́ком все́м, обраща́ющымся мы́сли пра́востию.

**Сла́ва Отцу́ и Сы́ну и Свято́му Ду́ху.**

**тойже:**

***Подо́бен: Ка́мени запеча́тану:***

**П**осто́м и моле́нием себе́ очи́стим, и о убо́гих промышле́нием Бо́гу угоди́м. Воздохне́м, воспла́чемся те́пле, я́ко и́мамы вре́мя обраще́ния: да пла́ча ве́чнаго су́щаго в пла́мени гее́нны изба́вимся, сла́ву возсыла́юще Христу́, покая́ние определи́вшему челове́ком все́м, обраща́ющымся мы́сли пра́востию.

**И ны́не и при́сно и во ве́ки веко́в. Ами́нь.**

**Р**у́це Твои́ боже́ственнии, и́миже Соде́теля носи́ла еси́ Де́во Пресвята́я, воплоще́нна Божество́м, просте́рши умоли́, изба́витися на́м от искуше́ний, и страсте́й, и бе́д, восхваля́ющым Тя́ любо́вию и вопию́щым Тебе́: сла́ва все́льшемуся в Тя́, сла́ва проше́дшему из Тебе́, сла́ва свободи́вшему на́с Рождество́м Твои́м.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафисма 12-я.**

**Молитва Давиду, 85.**

**П**риклони́, Го́споди, у́хо Твое, и услы́ши мя, я́ко нищ и убо́г есмь аз. Сохрани́ ду́шу мою, я́ко преподо́бен есмь: спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе воззову́ весь день. Возвесели́ ду́шу раба́ Твоего́, я́ко к Тебе взях ду́шу мою. Я́ко Ты, Го́споди, благ и кро́ток, и многоми́лостив всем призыва́ющим Тя. Внуши́, Го́споди, моли́тву мою, и вонми́ гла́су моле́ния моего́. В день ско́рби моея́ воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут, и покло́нятся пред Тобою, Го́споди, и просла́вят и́мя Твое́, я́ко ве́лий еси́ Ты, и творя́й чудеса́, Ты еси́ Бог еди́н. Наста́ви мя, Го́споди, на путь Твой, и пойду́ во и́стине Твоей; да возвесели́тся се́рдце мое боя́тися и́мене Твоего. Испове́мся Тебе́, Го́споди Бо́же мой, всем се́рдцем моим, и просла́влю и́мя Твое в век: я́ко ми́лость Твоя ве́лия на мне, и изба́вил еси́ ду́шу мою от а́да преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою, и не предложи́ша Тебе пред собо́ю. И Ты, Го́споди Бо́же мой, ще́дрый и ми́лостивый, долготерпели́вый и многоми́лостивый и и́стинный, при́зри на мя и поми́луй мя, даждь держа́ву Твою о́троку Твоему́, и спаси́ сы́на рабы́ Твоея́. Сотвори́ со мною зна́мение во бла́го, и да ви́дят ненави́дящии мя, и постыдя́тся, я́ко Ты, Го́споди, помо́гл ми и уте́шил мя еси́.

**Сыном Кореовым, псалом песни, 86.**

**О**снова́ния его на гора́х святы́х; лю́бит Госпо́дь врата́ Сио́ня па́че всех селе́ний Иа́ковлих. Пресла́вная глаго́лашася о тебе́, граде Бо́жий. Помяну́ Раа́в и Вавило́на ве́дущим мя, и се иноплеме́нницы, и Тир, и лю́дие ефио́пстии, си́и бы́ша та́мо. Ма́ти Сио́н рече́т: челове́к, и челове́к роди́ся в нем, и Той основа́ и́ Вы́шний. Госпо́дь пове́сть в писа́нии люде́й, и князе́й сих бы́вших в нем. Я́ко веселя́щихся всех жили́ще в тебе́.

**Песнь псалма сыном Кореовым, в конец, о Маелефе еже отвещати, разума Еману Израильтянину, 87.**

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя: приклони́ у́хо Твое к моле́нию моему, я́ко испо́лнися зол душа́ моя, и живо́т мой а́ду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоея́ отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя, и вся во́лны Твоя наве́л еси́ на мя. Уда́лил еси́ зна́емых моих от Мене́, положи́ша мя ме́рзость себе́: пре́дан бых и не исхожда́х. О́чи мои изнемого́сте от нищеты́, воззва́х к Тебе, Го́споди, весь день, возде́х к Тебе ру́це мои. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою, и и́стину Твою в поги́бели? Еда́ позна́на бу́дут во тьме чудеса́ Твоя, и пра́вда Твоя в земли́ забве́нней? И аз к Тебе, Го́споди, воззва́х, и у́тро моли́тва моя предвари́т Тя. Вску́ю, Го́споди, отре́еши ду́шу мою, отвраща́еши лице́ Твое от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои, устраше́ния Твоя возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых моих от страсте́й.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Разума Ефама Израильтянина, псалом 88.**

**М**и́лости Твоя, Го́споди, во век воспою́, в род и род возвещу́ и́стину Твою усты́ мои́ми. Зане́ рекл еси́: в век ми́лость сози́ждется, на небесе́х угото́вится и́стина Твоя. Завеща́х заве́т избра́нным Моим, кля́хся Дави́ду рабу́ Моему́: до ве́ка угото́ваю се́мя твое, и сози́жду в род и род престо́л твой. Испове́дят небеса́ чудеса́ Твоя, Го́споди, и́бо и́стину Твою в це́ркви святы́х. Я́ко кто во о́блацех уравни́тся Го́сподеви? Уподо́бится Го́сподеви в сыне́х Бо́жиих? Бог прославля́емь в сове́те святы́х, ве́лий и стра́шен есть над все́ми окре́стными Его. Го́споди Бо́же сил, кто́ подо́бен Тебе? Си́лен еси́, Го́споди, и и́стина Твоя о́крест Тебе́. Ты влады́чествуеши держа́вою морско́ю: возмуще́ние же волн его Ты укроча́еши. Ты смири́л еси́ я́ко я́звена го́рдаго, мы́шцею си́лы Твоея́ расточи́л еси́ враги́ Твоя. Твоя суть небеса́, и Твоя есть земля́, вселе́нную и исполне́ние ея́ Ты основа́л еси́. Се́вер и мо́ре Ты созда́л еси́, Фаво́р и Ермо́н о и́мени Твоем возра́дуетася. Твоя мы́шца с силою: да укрепи́тся рука́ Твоя, и вознесе́тся десни́ца Твоя. Пра́вда и судьба́ угото́вание престо́ла Твоего́: ми́лость и и́стина преды́дет пред лице́м Твоим. Блаже́ни лю́дие ве́дущии воскликнове́ние: Го́споди, во све́те лица́ Твоего по́йдут, и о и́мени Твоем возра́дуются весь день, и пра́вдою Твоею вознесу́тся. Я́ко похвала́ си́лы их Ты еси́, и во благоволе́нии Твоем вознесе́тся рог наш. Я́ко Госпо́дне есть заступле́ние, и Свята́го Изра́илева Царя́ на́шего. Тогда́ глаго́лал еси́ в виде́нии сыново́м Твоим, и рекл еси́: положи́х по́мощь на си́льнаго, вознесо́х избра́ннаго от люде́й Моих, обрето́х Дави́да раба́ Моего, еле́ем святы́м Моим пома́зах его. И́бо рука́ Моя засту́пит его, и мы́шца Моя укрепи́т его, ничто́же успе́ет враг на него́, и сын беззако́ния не приложи́т озло́бити его: и ссеку́ от лица́ его враги́ его, и ненави́дящия его побежду́. И и́стина Моя и ми́лость Моя с ним, и о и́мени Моем вознесе́тся рог его, и положу́ на мо́ри ру́ку его, и на река́х десни́цу его. Той призове́т Мя: Оте́ц мой еси́ Ты, Бог мой и Засту́пник спасе́ния моего. И Аз пе́рвенца положу́ его, высока́ па́че царе́й земны́х: в век сохраню́ ему ми́лость Мою, и заве́т Мой ве́рен ему́, и положу́ в век ве́ка се́мя его, и престо́л его я́ко дни́е не́ба. А́ще оста́вят сы́нове его зако́н Мой, и в судьба́х Моих не по́йдут, а́ще оправда́ния Моя оскверня́т, и за́поведей Моих не сохраня́т, посещу́ жезло́м беззако́ния их, и ра́нами непра́вды их, ми́лость же Мою не разорю́ от них, ни преврежду́ во и́стине Моей, ниже́ оскверню́ заве́та Моего, и исходя́щих от уст Моих не отве́ргуся. Еди́ною кля́хся о святе́м Мое́м, а́ще Дави́ду солжу́? Се́мя его во век пребу́дет, и престо́л его, я́ко со́лнце предо Мною, и я́ко луна́ соверше́на в век, и свиде́тель на небеси́ ве́рен. Ты же отри́нул еси́ и уничижи́л, негодова́л еси́ пома́заннаго Твоего, разори́л еси́ заве́т раба́ Твоего, оскверни́л еси́ на земли́ святы́ню его: разори́л еси́ вся опло́ты его, положи́л еси́ тве́рдая его страх. Расхища́ху его вси мимоходя́щии путе́м, бысть поноше́ние сосе́дом своим. Возвысил еси́ десни́цу стужа́ющих ему, возвесели́л еси́ вся враги́ его: отврати́л еси́ по́мощь меча́ его, и не заступи́л еси́ его во бра́ни. Разори́л еси́ от очище́ния его, престо́л его на зе́млю пове́ргл еси́, ума́лил еси́ дни вре́мене его, облия́л еси́ его студо́м. Доко́ле, Го́споди, отвраща́ешися в коне́ц? Разжже́тся я́ко огнь гнев Твой? Помяни́, кий мой соста́в, еда́ бо всу́е создал еси́ вся сы́ны челове́ческия? Кто́ есть челове́к, и́же поживе́т и не у́зрит сме́рти, изба́вит ду́шу свою из руки́ а́довы? Где суть ми́лости Твоя дре́вния, Го́споди, и́миже кля́лся еси́ Дави́ду во и́стине Твоей? Помяни́, Го́споди, поноше́ние раб Твои́х, е́же удержа́х в не́дре моем мно́гих язы́к, и́мже поноси́ша врази́ Твои, Го́споди, и́мже поноси́ша измене́нию христа́ Твоего. Благослове́н Госпо́дь во век, бу́ди, бу́ди.

**Сла́ва Отцу́ и Сы́ну и Свято́му Ду́ху.**

**Лик: И ны́не и присно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Молитва Моисеа человека Божия, 89.**

**Г**о́споди, прибе́жище был еси́ нам в род и род. Пре́жде даже гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же ми́мо и́де, и стра́жа нощна́я. Уничиже́ния их ле́та бу́дут. У́тро я́ко трава́ ми́мо и́дет, у́тро процвете́т и пре́йдет: на ве́чер отпаде́т, ожесте́ет и и́зсхнет. Я́ко исчезо́хом гне́вом Твоим, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего. Я́ко вси дни́е наши оскуде́ша, и гне́вом Твоим исчезо́хом, ле́та на́ша я́ко паучи́на поуча́хуся. Дни́е лет наших, в ни́хже се́дмьдесят лет, а́ще же в силах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего я́рость Твою исчести́? Десни́цу Твою та́ко скажи́ ми, и окова́нныя се́рдцем в му́дрости. Обрати́ся, Го́споди, доко́ле? И умоле́н бу́ди на рабы́ Твоя. Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни наша возвесели́хомся, за дни, в ня́же смири́л ны еси́, ле́та, в ня́же ви́дехом зла́я. И при́зри на рабы́ Твоя, и на дела́ Твоя, и наста́ви сы́ны их. И бу́ди све́тлость Го́спода Бо́га на́шего на на́с, и дела́ рук на́ших испра́ви на нас, и де́ло рук на́ших испра́ви.

**Хвала песни Давидовы, не надписан у еврей, 90.**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́: покры́ю и́, я́ко позна́ и́мя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**По 3-м стихосло́вии седа́лен господи́на Фео́дора, гла́с 3.**

***Подо́бен: Да веселя́тся:***

**П**осто́м веселя́щеся, пе́сньми ра́дующеся, и моли́твами держа́ву на вся́ стра́сти обнося́ще, попере́м ловле́ния велиа́рова, возопии́м Христу́ после́дующе: Кре́ст Тво́й ви́дети сподо́би на́с, я́ко Ще́др, подая́ на́м ве́лию ми́лость.

**Сла́ва Отцу́ и Сы́ну и Свято́му Ду́ху.**

**П**осто́м веселя́щеся, пе́сньми ра́дующеся, и моли́твами держа́ву на вся́ стра́сти обнося́ще, попере́м ловле́ния велиа́рова, возопии́м Христу́ после́дующе: Кре́ст Тво́й ви́дети сподо́би на́с, я́ко Ще́др, подая́ на́м ве́лию ми́лость.

**И ны́не и присно и во ве́ки веко́в. Аминь.**

**Богородичен:**

**Б**огоблаже́нная Ма́ти Безневе́стная, боле́знующую мою́ ду́шу уврачу́й, я́ко содержи́мь е́смь лю́те прегреше́ньми Богоро́дице. Отону́дуже и взыва́ю Ти́ воздыха́нием се́рдца моего́: приими́ мя́ Всенепоро́чная, многосогреши́вшаго, да дерзнове́нием вопию́ Ти́: ра́дуйся Бо́жие жили́ще.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веко́в. Ами́нь.**

**Псалом 50.**

**П**оми́луй мя, Бо́же, по вели́цей милости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое аз знаю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твои́х, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя мати моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си радость и весе́лие, возрадуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего и Ду́ха Твоего Свята́го не отыми́ от Мене́. Возда́ждь ми радость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего́, возрадуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Диакон: Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Владычицы на́шея Богоро́дицы и Присноде́вы Марии; си́лою Честна́го и Животворя́щаго Креста́; предста́тельствы честных небе́сных сил безпло́тных; честна́го сла́внаго Проро́ка Предте́чи и Крести́теля Иоа́нна; святых сла́вных и всехва́льных апо́стол; и́же во святы́х оте́ц на́ших и вселе́нских великих учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х отца́ на́шего Никола́я, архиепи́скопа Мирлики́йскаго, чудотво́рца; святы́х равноапо́стольных Мефо́дия и Кирилла, учи́телей Слове́нских; святы́х равноапо́стольных вели́каго кня́зя Влади́мира и вели́кия княги́ни О́льги; и́же во святы́х оте́ц на́ших всея́ Росси́и чудотво́рцев Михаи́ла, Петра́, Алекси́я, Ио́ны, Фили́ппа, Ермоге́на, Инноке́нтия, Филарета, И́ова и Ти́хона; святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и праведных Богооте́ц Иоаки́ма и Анны (и святаго, егоже есть храм, и егоже есть день), и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и помилуй нас.**

**Лик: Г**о́споди, поми́луй. **(12 раз.)**

**Священник: Ми́лостию и щедро́тами, и человеколю́бием Единоро́днаго Твоего́ Сы́на, с Ни́мже благослове́н еси́ со Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.**

**Лик: А**ми́нь.

**Канон:**

**Песнь 1**

***му́ченика Ко́нона, Глас 6:***

**Ирмо́с: *Я́ко по су́ху, пешеше́ствовав Изра́иль/ по бе́здне стопа́ми,/ гони́теля фарао́на/ ви́дя потопля́ема,/ Бо́гу побе́дную пе́снь пои́м, вопия́ше.***

**Стих: Святы́й му́чениче Ко́ноне, моли́ Бо́га о нас.**

**Тропарь: П**есносло́вии тя Боже́ственными Христо́ва похвали́ти му́ченика и тве́рдаго подви́жника,/ мое́ помышле́ние све́том,/ и́же в тебе́ прея́вственно, му́чениче, озари́.

**Стих: Святы́й му́чениче Ко́ноне, моли́ Бо́га о нас.**

**Тропарь: Н**ауче́н Боже́ственным, А́нгельским, блаже́нне, наказа́нием,/ я́коже А́нгел на земли́ вои́стинну преизя́ществовал еси́ пло́тию,/ по́хоти обуздова́я и удобря́яся.

**Сла́ва Отцу́ и Сы́ну и Свято́му Ду́ху.**

**Тропарь: З**ако́ны Боже́ственныя соблю́д,/ е́ллинскаго беззако́ния, преподо́бне, возгнуша́лся еси́ проявле́нно/ и мно́ги приве́л еси́ к Бо́гу уче́ньми/ и свяще́нными уве́рив чудесы́.

**И ны́не и при́сно и во ве́ки веко́в. Ами́нь.**

**Тропарь: У**краси́вшися добро́тою доброде́телей,/ Кра́снаго родила́ еси́ па́че всех челове́ков,/ Свои́ми, Всенепоро́чная, нас красота́ми му́дре украша́ющаго.

**Песнь 2**

***Трипеснец Триоди, Глас 1:***

**Ирмо́с: *Ви́дите ви́дите, я́ко Бо́г А́з е́смь, порабоще́ныя лю́ди Изра́илевы, Моисе́ю народоводи́ти в пусты́ни повеле́вый, и спасы́й я́ко си́лен вла́стию Мое́ю.***

**Стих: Сла́ва Тебе́, Бо́же наш, сла́ва Тебе́.**

**П**рисво́ил мя́ еси́ ба́нею креще́ния, преблаги́й О́тче, бога́тством вся́ким украси́в до́брых: но порабо́тах хотя́ непло́дным помысло́м, те́мже обнища́х.

**Стих: Сла́ва Тебе́, Бо́же наш, сла́ва Тебе́.**

**М**и́лостив, ми́лостив, ми́лостив бу́ди ми́ Го́споди, суди́ су́д мо́й мне́, пра́ведный Судие́, ма́лое мое́ воздыха́ние за ми́лость ве́лию прие́м Христе́, и не пре́зри мене́.

**Стих: Сла́ва Тебе́, Бо́же наш, сла́ва Тебе́.**

**С**овле́кшеся скве́рныя оде́жды невоздержа́ния, облече́мся в све́тлую ри́зу воздержа́ния, и све́тли бы́вше, све́тлое Изба́вителя дости́гнем воста́ние.

**Стих: Пресвята́я Богоро́дице, спаси́ нас.**

**Богородичен: С**паси́ мя́, спаси́ мя́ Спа́са ро́ждшая: ви́ждь ско́рбь мою́ Чи́стая, ю́же мно́жество безме́рных мои́х зо́л притворя́ет по вся́ дни́, окая́нней мое́й души́, от неча́яния.

***И́ный господи́на Фео́дора, гла́с 3.***

**Стих: Сла́ва Тебе́, Бо́же наш, сла́ва Тебе́.**

**В**и́дите ви́дите, я́ко А́з е́смь, спасе́ние ва́м источи́вый, я́ко Бо́г, е́же воздержа́нием вси́ земни́и почерпи́те.

**Стих: Сла́ва Тебе́, Бо́же наш, сла́ва Тебе́.**

**В**и́дите ви́дите, я́ко А́з е́смь, вре́мя определи́вый свяще́нное, свято́е ва́м, во учрежде́ние душе́вное, поста́ по́прище.

**Сла́ва Отцу́ и Сы́ну и Свято́му Ду́ху.**

**Троичен: Т**ро́ицу просла́вим, Еди́нице поклони́мся, безнача́льному безнача́льнаго Отца́ Сы́ну единоро́дному, Ду́ху сопресто́льному, и Отцу́ соприсносу́щному.

**И ны́не и присно и во ве́ки веко́в. Ами́нь.**

**Богородичен: М**оли́ непреста́нно Спа́са Всенепоро́чная, Тя́ Бо́гу усты́ и душе́ю испове́дающым, от вся́каго обстоя́ния изба́витися.

**Сла́ва Тебе́, Бо́же наш, сла́ва Тебе́.**

**В**е́лий еси́ Го́споди и чу́дна дела́ Твоя́, я́ко в ро́ве неснеде́на показа́л еси́ иногда́ Дании́ла от льво́в, посто́м огражда́ема.

**Катава́сиа, Глас 3:**

**Ирмо́с: *Ви́дите ви́дите, я́ко А́з е́смь Спа́с ми́ра, Све́т и́стинный, Исто́чник жи́зни, Сы́н Бо́жий.***

**Песнь 3**

***му́ченика Ко́нона, Глас 6:***

***Зде ирмос Минеи святаго не поется, но поем оный по конце песни.***

**Стих: Святы́й му́чениче Ко́ноне, моли́ Бо́га о нас.**

**Тропарь: У**краси́в Боже́ственными доброде́тельми, преподо́бне, ду́шу твою́,/ жили́ще сию́ Отца́, и Сы́на, и Ду́ха, вои́стинну Свята́го, му́чениче, соверши́л еси́.

**Стих: Святы́й му́чениче Ко́ноне, моли́ Бо́га о нас.**

**Тропарь: И**́же дре́вле пре́лести во глубину́ впа́дшии окая́нне, в явле́нную высоту́/ высо́кими твои́ми уче́нии возво́дятся далечесия́тельно,/ му́чениче Ко́ноне, воспева́юще тя.

**Сла́ва Отцу́ и Сы́ну и Свято́му Ду́ху.**

**Тропарь: Х**рам быв Бо́жий,/ призыва́нии Боже́ственными низложи́л еси́, всеблаже́нне,/ предста́в во хра́ме истука́ннаго,/ наставля́я заблу́ждшия к Боже́ственному разуме́нию.

**И ны́не и при́сно и во ве́ки веко́в. Ами́нь.**

**Тропарь: Е**ди́н Святы́й из Тебе́ ражда́ется, Пресвята́я,/ па́че ума́ же и сло́ва, освяща́я земна́я,/ скве́рным врага́ сове́том страсте́м рабо́тающия.

**Катава́сиа:**

**Ирмо́с: *Не́сть свят,/ я́коже Ты, Го́споди Бо́же мой,/ вознесы́й рог ве́рных Твои́х, Бла́же,/ и утверди́вый нас на ка́мени/ испове́дания Твоего́.***

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предадим.**

**Лик: Т**ебе́, Го́споди.

**Священник: Я́ко Ты еси́ Бог наш и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Седален му́ченика Ко́нона, Глас 8:**

***Подо́бен: Прему́дрости:***

**Чтец: Х**ристо́вым всеору́жием вооружи́вся, де́монов яви́лся еси́ всегуби́тель/ и был еси́ же́ртва ве́рных неразру́шна,/ непристу́пен име́я столп ве́ры,/ к высоте́ взима́еши нас чуде́с твои́х./ Отню́дуже и побе́ды от Бо́га венцы́ досто́йно прия́л еси́,/ му́чениче Ко́ноне многострада́льне./ Сего́ ра́ди вопие́м ти:/ моли́ Христа́ Бо́га прегреше́ний оставле́ние дарова́ти/ чту́щим любо́вию святу́ю па́мять твою́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***Богородичен егоже.***

**В** напа́сти многоплете́нныя впад от враг ви́димых и неви́димых,/ бу́рею одержи́м безчи́сленных согреше́ний мои́х,/ и я́ко к те́плому заступле́нию и покро́ву моему́, Чи́стая,/ ко приста́нищу притека́ю Твоея́ бла́гости./ Те́мже, Пречи́стая, из Тебе́ воплоще́нному безсе́менно/ моли́ся приле́жно о всех рабе́х Твои́х,/ непреста́нно моля́щих Ти ся, Богоро́дице Пречи́стая,/ моля́щи Его́ при́сно согреше́ний оставле́ние дарова́ти/ воспева́ющим досто́йно сла́ву Твою́.

**Песнь 4**

***му́ченика Ко́нона, Глас 6:***

**Ирмо́с: *Христо́с моя́ си́ла,/ Бог и Госпо́дь,/ честна́я Це́рковь/ боголе́пно пое́т, взыва́ющи,/ от смы́сла чи́ста о Го́споде пра́зднующи.***

**Стих: Святы́й му́чениче Ко́ноне, моли́ Бо́га о нас.**

**Тропарь: Х**ра́мы низложи́л еси́ безбо́жных, свя́те,/ и бо́ги поги́бели коне́чней, му́чениче, пре́дал еси́,/ чудоде́йствуя и соверша́я досточу́дная зна́мения.

**Стих: Святы́й му́чениче Ко́ноне, моли́ Бо́га о нас.**

**Тропарь: С**вя́то, преподо́бне, ше́ствующу тебе́,/ де́монский род Бо́жие Сло́во покори́ тебе́/ и тя чуде́с мно́гими показа́ньми просла́ви.

**Сла́ва Отцу́ и Сы́ну и Свято́му Ду́ху.**

**Тропарь: В**ельми́ любя́ тя Преблаги́й,/ Михаи́ла тебе́, вели́каго наказа́теля, даде́,/ науча́юща тя, велича́йший Ко́ноне, я́ве превели́ким та́йнам.

**И ны́не и при́сно и во ве́ки веко́в. Ами́нь.**

**Тропарь: С**вята́я Влады́чице, Всесвято́е воплоти́вшая Сло́во,/ освяще́ние души́ мое́й да́руй,/ руководя́щи мой ум, безпу́тиями порева́емый.

**Песнь 5**

***му́ченика Ко́нона, Глас 6:***

**Ирмо́с: *Бо́жиим све́том Твои́м, Бли́же,/ у́тренюющих Ти ду́ши любо́вию озари́, молю́ся,/ Тя ве́дети, Сло́ве Бо́жий,/ и́стиннаго Бо́га,/ от мра́ка грехо́внаго взыва́юща.***

**Стих: Святы́й му́чениче Ко́ноне, моли́ Бо́га о нас.**

**Тропарь: Т**ече́нием крове́й твои́х свяще́нных/ хлами́ду тебе́ самому́ му́ченическую прея́вственно обагри́в, му́чениче доблему́дренне,/ и живе́ши, ра́дуяся, в Вы́шних жили́щах и све́тлостех.

**Стих: Святы́й му́чениче Ко́ноне, моли́ Бо́га о нас.**

**Тропарь: П**росте́р тя, блаже́нне, злоу́мный,/ ве́сь просте́рт к Бо́гу ум, приснопа́мятне, иму́щаго, ра́нами ссеца́ет,/ призыва́ющаго И́мя вели́кое Вседержи́теля.

**Сла́ва Отцу́ и Сы́ну и Свято́му Ду́ху.**

**Тропарь: Б**лагода́тно вжи́лився, терпе́л еси́ ка́пли я́звенныя,/ му́ченически украша́яся, и безбо́жие, Ко́ноне, побежда́я,/ и безсме́ртия сподобля́емь.

**И ны́не и при́сно и во ве́ки веко́в. Ами́нь.**

**Тропарь: И**зба́вльшеся вся́кия прароди́тельныя, Пречи́стая, кля́твы,/ Тобо́ю благослове́ние получи́хом./ Те́мже благослови́м, и велича́ем,/ и любо́вию Тя чтим, и ублажа́ем.

**Песнь 6**

***му́ченика Ко́нона, Глас 6:***

***Зде ирмос Минеи святаго не поется, но поем оный по конце песни.***

**Стих: Святы́й му́чениче Ко́ноне, моли́ Бо́га о нас.**

**Тропарь: О**блиста́в, я́ко со́лнце, светолу́чными доброде́тельми и пресла́вными чудесы́,/ терпе́нием же страда́ний вельми́ украша́яся,/ просвеща́еши концы́, великоимени́тый му́чениче, хва́лящия тя.

**Стих: Святы́й му́чениче Ко́ноне, моли́ Бо́га о нас.**

**Тропарь: Р**ан добро́тами красне́йший показа́вся, чудоде́йствуеши изря́дная,/ и у́мер, па́ки по погребе́нии прогоня́я неду́ги/ и отгоня́ пре́лести, блаже́нне, ду́хи.

**Сла́ва Отцу́ и Сы́ну и Свято́му Ду́ху.**

**Тропарь: С**тра́сти уврачу́й душ на́ших, му́дре,/ и пло́ти отжени́ неможе́ния,/ изря́днейший врач нам, чту́щим тя, от Бо́га дан еси́, Ко́ноне сла́вне.

**И ны́не и при́сно и во ве́ки веко́в. Ами́нь.**

**Тропарь: П**ризре́ Госпо́дь на Тя/ и Тобо́ю посеще́ние соде́ла уда́льшимся, Пречи́стая, от Него́./ Те́мже, я́коже рекла́ еси́, ро́ди спаса́емых ублажа́ют Тя.

**Катава́сиа:**

**Ирмо́с: *Жите́йское мо́ре,/ воздвиза́емое зря напа́стей бу́рею,/ к ти́хому приста́нищу Твоему́ прите́к, вопию́ Ти:/ возведи́ от тли живо́т мой,/ Многоми́лостиве.***

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвятую, Пречи́стую, Преблагослове́нную, Сла́вную Владычицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Ты бо еси́ Царь ми́ра и Спас душ на́ших, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и присно и во ве́ки веко́в.**

**Лик: А**ми́нь.

**Кондак му́ченика Ко́нона, Глас 3:**

**Ч**истото́ю я́ко А́нгел на земли́ пожи́в,/ отону́дуже собесе́дник А́нгелом бы́ти сподо́бился еси́,/ и роди́тели ко Христо́ву позна́нию приве́л еси́,/ и, еди́наго Бо́га в Тро́ице испове́дав,/ пострада́л еси́ до кро́ве,/ му́чениче Ко́ноне,/ моли́ Его́ непреста́нно о всех нас.

**Песнь 7**

***му́ченика Ко́нона, Глас 6:***

**Ирмо́с: *Росода́тельну у́бо пе́щь/ соде́ла А́нгел/ преподо́бным отроко́м,/ халде́и же опаля́ющее/ веле́ние Бо́жие мучи́теля увеща́ вопи́ти:/ благослове́н еси́, Бо́же оте́ц на́ших.***

**Стих: Святы́й му́чениче Ко́ноне, моли́ Бо́га о нас.**

**Тропарь: С**вет тебе́ незаходи́мый возсия́, возненави́девшему страсте́й тьму́, преподо́бне,/ весе́лие же прия́т тя, до́брый по́двиг сконча́вша тща́нием./ Те́мже помина́й нас, предстоя́ Христу́.

**Стих: Святы́й му́чениче Ко́ноне, моли́ Бо́га о нас.**

**Тропарь: С**е́рдце твое́ кро́тко и мудрова́ние смире́нно яви́ся, преподо́бне,/ и́мже погуби́л еси́ возноше́ния вся врага́,/ возвыша́емь Боже́ственными доброде́тельми/ и чудесы́ стра́шными, Ко́ноне, му́чеников основа́ние.

**Сла́ва Отцу́ и Сы́ну и Свято́му Ду́ху.**

**Тропарь: С**тра́шен всем де́моном был еси́,/ сим повелева́я повинова́тися твои́м свяще́нным, Богому́дре, веле́нием,/ Бо́гу тя просла́вльшу,/ Того́ де́лы до́брыми на земли́, Ко́ноне, просла́вльшаго.

**И ны́не и при́сно и во ве́ки веко́в. Ами́нь.**

**Тропарь: В**о́лею вся соде́ловаяй,/ во Твою́ восхоте́в всели́тися пренепоро́чную, Богоро́дице, утро́бу вои́стинну,/ еди́н во святы́х сове́тех прославля́емый Бог,/ я́ко вели́кий и стра́шный.

**Песнь 8**

***му́ченика Ко́нона, Глас 6:***

**Ирмо́с: *Из пла́мене преподо́бным ро́су источи́л еси́/ и пра́веднаго же́ртву водо́ю попали́л еси́,/ вся бо твори́ши, Христе́, то́кмо е́же хоте́ти./ Тя превозно́сим во вся ве́ки.***

**Стих: Святы́й му́чениче Ко́ноне, моли́ Бо́га о нас.**

**Тропарь: Т**ве́рдо сопроти́вился еси́ суему́дренному, мня́щу тебе́ повину́ти,/ че́сти чужди́м принести́, страда́льче, о́нем ме́рзостным./ Тем, я́ко зако́нно пострада́в, просла́вился еси́.

**Стих: Святы́й му́чениче Ко́ноне, моли́ Бо́га о нас.**

**Тропарь: Д**е́монскими уязви́вшиися прило́ги уче́нии Боже́ственными твои́ми исцелева́ются/ и ско́рбных избавле́ние прие́млют,/ воспева́юще благода́ть твою́, Богому́дре.

**Стих: Святы́й му́чениче Ко́ноне, моли́ Бо́га о нас.**

**Тропарь: Н**еду́гов вся́ких здра́вие почерпи́те, к ра́це преподо́бнаго ве́рою приступа́ющии,/ источа́ет бо я́ве Ду́ха благода́тию и пото́ки страсте́й изсуша́ет.

**Стих: Пресвята́я Богоро́дице, спаси́ нас.**

**Богоро́дичен: М**ольбу́ Зижди́телю Бо́гу принеси́ ду́ши на́ша спасти́, Богора́дованная,/ и страсте́й одержа́ния нас изба́вити/ и злоде́йственных челове́к искуше́ния.

***Трипеснец Триоди, Глас 1:***

**Стих: Сла́ва Тебе́, Бо́же наш, сла́ва Тебе́.**

**П**ла́чу и рыда́ю, ча́с помышля́я, во́ньже и́мам предста́ти престо́лу стра́шному, муче́нием пови́нен мно́гих мои́х зо́л, я́же в неве́дении сотвори́х, и ра́зуме.

**Стих: Сла́ва Тебе́, Бо́же наш, сла́ва Тебе́.**

**М**оисе́й очисти́лище по́ст обре́т, Бо́га разуме́ еди́наго Чи́стаго: душе́ моя́ посто́м очи́стися, да прибли́жишися Бо́гу Человеколю́бцу.

**Стих: Сла́ва Тебе́, Бо́же наш, сла́ва Тебе́.**

**П**о́ст возлю́бим, ма́терь доброде́телей: пи́щу возненави́дим, роди́тельницу страсте́й, и воззове́м: О́тче, И́же на Небесе́х, спаси́ на́с, спаси́ моли́твами святы́х Твои́х.

**Стих: Пресвята́я Богоро́дице, спаси́ нас.**

**Богородичен: С**удию́, Его́же родила́ еси́ Де́во Мариа́м, умоли́ в ча́с мя́ суда́ уще́дрити Чи́стая, и спасти́ осужде́ннаго, еди́на предста́тельнице ро́ду челове́ческому.

***Иный трипеснец Триоди, Глас 3:***

**Стих: Сла́ва Тебе́, Бо́же наш, сла́ва Тебе́.**

**П**осто́в пресве́тлую благода́ть прие́мше, доброде́тельми облиста́имся, ти́хая ли́ца, ти́хия и обы́чаи показу́юще, душе́внаго устрое́ния.

**Стих: Сла́ва Тебе́, Бо́же наш, сла́ва Тебе́.**

**П**ости́вся Елиссе́й, о́трока Сомани́тиде подаде́ жи́ва. о се́м разуме́им бра́тие, по́ст ко́ль до́бр, ко́ль вели́к, ко́ль богодарова́нная благода́ть.

**Благослови́м Отца́ и Сы́на и Свята́го Духа, Го́спода.**

**Троичен: С**о Отце́м Сы́ну поклони́мся, и Ду́ху Свято́му в Тро́ице еди́ней, со а́нгелы зову́ще бре́нными усты́: сла́ва в вы́шних Бо́гу, и́же в Тро́ице.

**И ны́не и присно и во ве́ки веко́в. Ами́нь.**

**Богородичен: О**троча́ ражда́еши, де́вствующи еди́на Богора́дованная, та́йна вели́кая, ужа́сное чу́до: Бо́га бо родила́ еси́ воплоще́нна, Спа́са ми́ру.

**Сла́ва Тебе́, Бо́же наш, сла́ва Тебе́.**

**Д**а никто́же на́с уны́нием и ле́ностию обложи́тся, о бра́тие! вре́мя де́лания, ча́с торжества́: кто́ прему́др у́бо во еди́н де́нь приобрести́ вся́ ве́ки;

**Катава́сиа, Глас 3:**

***Хва́лим, благослови́м, покланяемся Го́сподеви, пою́ще и превознося́ще во вся ве́ки.***

**Ирмо́с: *На горе́ святе́й просла́вльшася, и в купине́ огне́м Присноде́вы Моисе́ови та́йну я́вльшаго, Го́спода по́йте, и превозноси́те во вся́ ве́ки.***

**Диакон: Богоро́дицу и Ма́терь Све́та в пе́снех возвели́чим.**

**Лик: В**ели́чит душа́ Моя Го́спода, и возра́довася дух Мой о Бо́зе, Спа́се Мое́м.

***Честне́йшую Херуви́м и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Я**́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Я**́ко сотвори́ Мне вели́чие Сильный, и свя́то и́мя Его́, и ми́лость Его́ в ро́ды родо́в боя́щимся Его́.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**С**отвори́ держа́ву мы́шцею Свое́ю, расточи́ го́рдыя мы́слию се́рдца их.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Н**изложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**В**осприя́т Изра́иля о́трока Своего́, помяну́ти милости, я́коже глаго́ла ко отце́м на́шим, Авраа́му и се́мени его да́же до ве́ка.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Песнь 9**

***му́ченика Ко́нона, Глас 6:***

**Ирмо́с: *Бо́га челове́ком невозмо́жно ви́дети,/ на Него́же не сме́ют чи́ни А́нгельстии взира́ти;/ Тобо́ю же, Всечи́стая, яви́ся челове́ком/ Сло́во воплоще́нно,/ Его́же велича́юще,/ с Небе́сными во́и/ Тя ублажа́ем.***

**Стих: Святы́й му́чениче Ко́ноне, моли́ Бо́га о нас.**

**Тропарь: Я**́ко кора́бль, ви́ден был еси́,/ препла́вающ мирску́ю немо́кренно, Богоно́се, бу́рю,/ до́брых бре́мя спаса́ющ к кра́сным приста́нищем поко́я,/ и Ца́рствия Бо́жия, и све́тлости.

**Стих: Святы́й му́чениче Ко́ноне, моли́ Бо́га о нас.**

**Тропарь: К**ресто́м, я́ко броня́ми, оде́явся,/ вра́жия, всеблаже́нне, обнажи́л еси́ полки́/ и нога́м твои́м кра́сным порабо́тил еси́,/ раб же Влады́це и́скренний быв,/ порабоще́нныя враго́м избавля́я.

**Стих: Святы́й му́чениче Ко́ноне, моли́ Бо́га о нас.**

**Тропарь: О** нас, любо́вию восхваля́ющих тя, па́мять сотвори́,/ Христу́, венцено́сец, предстоя́ с Вы́шними безчи́сленными си́лами,/ я́ко да моли́твами твои́ми обря́щем ми́лость/ и злолю́тых измене́ние, Ко́ноне всехва́льне.

**Стих: Пресвята́я Богоро́дице, спаси́ нас.**

**Богоро́дичен: С**ве́том Твои́м мя, Де́во, просвети́, но́щию при́сно уны́ния одержи́ма,/ и к земли́ погорбле́на,/ и де́юща всяк грех ра́зума развраще́нием,/ я́ко да, Тобо́ю спаса́емь, пою́ Тя, Многопе́тую.

***Трипеснец Триоди, Глас 1:***

**Стих: Сла́ва Тебе́, Бо́же наш, сла́ва Тебе́.**

**В** грехо́вную пучи́ну, во отча́яния глубину́, в треволне́ния помышле́ний, и страсте́й бу́ри впа́д вопию́: ми́лости бе́здно, помози́ ми́, и твои́м благоутро́бием одожди́ ми́ очище́ние грехо́в.

**Стих: Сла́ва Тебе́, Бо́же наш, сла́ва Тебе́.**

**П**още́нием те́ло, воздержа́нием ду́х, слеза́ми ду́шу очи́стим ве́рнии, и чи́сти Чи́стаго све́тло усря́щем, зря́ще спаси́тельныя стра́сти, я́же претерпе́ на́с ра́ди Изба́витель.

**Стих: Сла́ва Тебе́, Бо́же наш, сла́ва Тебе́.**

**Я**́ко мыта́рь стеню́, я́коже блудни́ца слезю́, я́ко разбо́йник вопию́: помяни́ мя́ Ще́дре, я́ко слепы́й зову́ Ти́: сы́не Бо́жий, отве́рзи о́чи души́ моея́, ослепле́нныя зло́бою льсти́ваго запина́теля.

**Стих: Пресвята́я Богоро́дице, спаси́ нас.**

**Богородичен: Н**есеко́мую го́ру, непроходи́мую две́рь, вы́шшую небесе́ и тва́ри всея́, добро́ту Иа́ковлю, ру́чку всезлату́ю, и мо́ст, и Ма́терь Зижди́теля, Де́ву ублажи́м ве́рнии.

**Стих: Сла́ва Тебе́, Бо́же наш, сла́ва Тебе́.**

***Иный трипеснец Триоди, Глас 3:***

**Н**астоя́щыя дни́ поразуме́вше, па́че все́х свяще́нных, моли́твы Бо́гу возсле́м, со́вестию чи́стою, ча́сто прекланя́юще коле́на, и глаго́люще: Го́споди, приими́ моле́ния и моли́твы рабо́в Твои́х при́сно.

**Стих: Сла́ва Тебе́, Бо́же наш, сла́ва Тебе́.**

**Л**ю́дие седо́ша, я́коже пи́шется, я́сти же и пи́ти, и воста́ша игра́ти, служа́ще истука́нному Веельфего́ру: ви́ждь объяде́ния лю́тыя во́лны. Мы́ же пости́мся, и просла́вимся, я́ко вели́кий Моисе́й.

**Сла́ва Отцу́ и Сы́ну и Свято́му Ду́ху.**

**Троичен: С**ущество́м Еди́ница е́сть несеко́ма, Пребоже́ственная Тро́ица, соединя́ема Естество́м, дели́тся Ли́цы сво́йственно: несеко́ма бо сече́тся, еди́но су́щи трои́тся: Сия́ Оте́ц е́сть, Сы́н, и Ду́х Живы́й соблюда́ющая все́.

**И ны́не и при́сно и во ве́ки веко́в. Ами́нь.**

**Богородичен: О**трокороди́тельницу де́ву кто́ слы́ша, и ма́терь без му́жа? Мари́е соверша́еши чу́до: но скажи́ ми, ка́ко, не испыту́й глубины́ Богорожде́ния Моего́, сие́ всеи́стинное па́че челове́ческаго ума́ постиже́ние.

**Сла́ва Тебе́, Бо́же наш, сла́ва Тебе́.**

**Я**́ко Тво́й гне́в нестерпи́мый на гре́шники, кто́ про́чее стерпи́т Го́споди, от сего́ преще́ния? безме́рную име́яй ми́лость, спаси́ мя́ благоутро́бием Твои́м не по дело́м мои́м мно́гим и лю́тым.

**Катава́сиа, Глас 3:**

**Ирмо́с: *На Сина́йстей горе́, ви́де Тя́ в купине́ Моисе́й, неопа́льно о́гнь Божества́ заче́ншую во чре́ве, Дании́л же Тя́ ви́де го́ру несеко́мую, же́зл прозя́бший, Иса́иа взыва́ше, от ко́рене Дави́дова.***

**Лик: Д**осто́йно есть я́ко вои́стинну блажи́ти Тя Богоро́дицу, При́сноблаженную, и Пренепоро́чную, и Ма́терь Бо́га на́шего. Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем. **(И поклон един.)**

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко Тя хва́лят вся си́лы небе́сныя и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Свети́лен 5-го гласа:**

**Чтец: С**ветода́вче Го́споди, / низпосли́ свет Твой, и просвети́ се́рдце мое́,/ моли́твами, Го́споди, Предте́чи Твоего́, и спаси́ мя́.

**Сла́ва Отцу́ и Сы́ну и Свято́му Ду́ху.**

**С**ветода́вче Го́споди, / низпосли́ свет Твой, и просвети́ се́рдце мое́, / моли́твами, Го́споди, святы́х Твои́х, и спаси́ мя.

**И ны́не и при́сно и во ве́ки веко́в. Ами́нь.**

**С**ветода́вче Го́споди, / низпосли́ свет Твой, и просвети́ се́рдце мое́, / моли́твами, Го́споди, Богоро́дицы, и спаси́ мя.

**Хвали́тны псалмы́:**

**Хор: В**ся́кое дыха́ние да хва́лит Го́спода./ Хвали́те Го́спода с небе́с,/ хвали́те Его́ в вы́шних.// Тебе́ подоба́ет песнь Бо́гу.

**Х**вали́те Его́ вси а́нгели Его́,/ хвали́те Его́ вся си́лы Его́.// Тебе́ подоба́ет песнь Бо́гу.

***И продолжать чтение псалма со слов:***

***Хвали́те Его́, со́лнце и луна́…***

**Псало́м 148:**

**Х**вали́те Его́, со́лнце и луна́, хвали́те Его́, вся зве́зды и свет. Хвали́те Его́ Небеса́ небе́с и вода́, я́же превы́ше небе́с. Да восхва́лят и́мя Госпо́дне: я́ко Той рече́, и бы́ша, Той повеле́, и созда́шася. Поста́ви я́ в век и в век ве́ка, повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны: огнь, град, снег, го́лоть, дух бу́рен, творя́щая сло́во Его́, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того́ Еди́наго, испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыново́м Изра́илевым, лю́дем, приближа́ющымся Ему́.

**Псалом 149:**

**В**оспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о Сотво́ршем eго́, и сы́нове Сио́ни возра́дуются о Царе́ свое́м. Да восхва́лят и́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах свои́х. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными.

**На 6: С**отвори́ти в них суд напи́сан./ Сла́ва сия́ бу́дет всем преподо́бным Его́.

**Псало́м 150:**

**Х**вали́те Бо́га во святы́х Его́,/ хвали́те Его́ во утверже́нии си́лы Его́.

**Стих: Хвали́те Его́ на си́лах Его́,/ хвали́те Его́ по мно́жеству вели́чествия Его́.**

**Стих: Хвали́те Его́ во гла́се тру́бнем,/ хвали́те Его́ во псалти́ри и гу́слех.**

**Стих: Хвали́те Его́ в тимпа́не и ли́це,/ хвали́те Его́ во стру́нах и орга́не.**

**Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния./ Вся́кое дыха́ние да хва́лит Го́спода.**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Вседневное славословие**

**С**ла́ва Тебе́, показа́вшему нам свет.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а всяк день благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

**С**подо́би, Го́споди, в день сей, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно, и во ве́ки веко́в. Ами́нь.

**Ектения́ проси́тельная:**

**Диакон: Испо́лним у́треннюю моли́тву на́шу Го́сподеви.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Диакон: Дне всего́ соверше́нна, свя́та, ми́рна и безгре́шна, у Го́спода про́сим.**

**Лик: П**ода́й, Го́споди.

**Диакон: Ангела ми́рна, ве́рна наста́вника, храни́теля душ и теле́с наших, у Го́спода про́сим.**

**Лик: П**ода́й, Го́споди.

**Диакон: Проще́ния и оставле́ния грехо́в и прегреше́ний на́ших, у Го́спода про́сим.**

**Лик: П**ода́й, Го́споди.

**Диакон: До́брых и полезных душа́м на́шим и ми́ра ми́рови, у Го́спода про́сим.**

**Лик: П**ода́й, Го́споди.

**Диакон: Про́чее вре́мя живота́ на́шего в ми́ре и покаянии сконча́ти, у Го́спода про́сим.**

**Лик: П**ода́й, Го́споди.

**Диакон: Христиа́нския кончи́ны живота́ на́шего безболе́зненны, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Лик: П**ода́й, Го́споди.

**Диакон: Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́, и друг дру́га, и весь живо́т наш Христу Бо́гу предадим.**

**Лик: Т**ебе́, Го́споди.

**Священник: Я́ко Бог ми́лости и щедро́т и человеколю́бия еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Священник: Ми́р все́м.**

**Лик: И** ду́хови твоему́.

**Диакон: Главы́ на́ша Го́сподеви прикло́ним.**

**Лик: Т**ебе́, Го́споди.

**Священник: Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**На стихо́вне самогла́сен дне́, два́жды. Гла́с 7:**

**С**огреши́х, испове́даюся Тебе́ Го́споди, блу́дный а́з, не сме́ю на не́бо воззре́ти очи́ма, отту́ду бо отпа́д, бы́х окая́нен: согреши́х на не́бо и пред Тобо́ю, и не́смь досто́ин нарещи́ся сы́н Тво́й, самого́ себе́ отрица́ю, не тре́бую оглаго́льников, ниже́ па́ки свиде́телей: и́мам облича́ющий мя́ блу́д, и́мам облича́ющее зло́е житие́, и́мам посрамля́ющую одержа́щую мою́ наготу́, к срамоте́ же ру́бы, и́миже оде́ян е́смь. Благоутро́бне О́тче, Сы́не единоро́дный, Ду́ше Святы́й, ка́ющася мя́ приими́, и поми́луй мя́.

**Стих: Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.**

**С**огреши́х, испове́даюся Тебе́ Го́споди, блу́дный а́з, не сме́ю на не́бо воззре́ти очи́ма, отту́ду бо отпа́д, бы́х окая́нен: согреши́х на не́бо и пред Тобо́ю, и не́смь досто́ин нарещи́ся сы́н Тво́й, самого́ себе́ отрица́ю, не тре́бую оглаго́льников, ниже́ па́ки свиде́телей: и́мам облича́ющий мя́ блу́д, и́мам облича́ющее зло́е житие́, и́мам посрамля́ющую одержа́щую мою́ наготу́, к срамоте́ же ру́бы, и́миже оде́ян е́смь. Благоутро́бне О́тче, Сы́не единоро́дный, Ду́ше Святы́й, ка́ющася мя́ приими́, и поми́луй мя́.

**Стих: И бу́ди светлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.**

**Мученичен: П**осреде́ суди́ща законопресту́пник, ра́дующеся вопия́ху страстоте́рпцы Твои́: Го́споди сла́ва Тебе́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Богородичен: Р**оди́лся еси́ от Де́вы несказа́нно Христе́, и просвети́л еси́ су́щыя во тьме́, вопию́щыя: Го́споди сла́ва Тебе́.

**Чтец: Б**ла́го есть испове́датися Го́сподеви и пе́ти имени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь. **(Дважды.)**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропарь утрени:**

**В** хра́ме стоя́ще сла́вы Твоея́, на небеси́ стоя́ти мним, Богоро́дице, Дверь Небе́сная, отве́рзи нам две́ри милости Твоея́.

**Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем.

**И**́менем Господним благослови́, о́тче.

**Священник: Сый благослове́н Христос Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Н**ебе́сный Царю́, ве́ру утверди́, язы́ки укроти́, мир умири́, святы́й храм сей до́бре сохрани́: пре́жде отше́дшия отцы́ и бра́тию на́шу, в селе́ниих пра́ведных учини́: и нас в покая́нии и испове́дании приими́, я́ко Благи́й и Человеколю́бец.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: Бо́же, очи́сти мя, гре́шнаго.***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**Час первый**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 5, 89, 100.**

**Г**лаго́лы моя внуши́, Го́споди, разуме́й зва́ние мое. Вонми́ гла́су моле́ния моего́, Царю́ мой и Бо́же мой, я́ко к Тебе помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззакония, Ты еси́: не присели́тся к Тебе лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающия беззако́ние. Погуби́ши вся глаго́лющия лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея, вни́ду в дом Твой, поклоню́ся ко хра́му свято́му Твоему́, в стра́се Твоем. Го́споди, наста́ви мя пра́вдою Твое́ю, враг моих ради испра́ви пред Тобою путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей своих, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возрадуются, и всели́шися в них, и похва́лятся о Тебе лю́бящии и́мя Твое. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

**Г**о́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. У́тро я́ко трава́ мимои́дет, у́тро процвете́т и пре́йдет: на ве́чер отпаде́т, ожесте́ет и и́зсхнет. Я́ко исчезо́хом гне́вом Твоим, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего. Я́ко вси дни́е наши оскуде́ша, и гне́вом Твоим исчезо́хом, ле́та на́ша я́ко паучи́на поуча́хуся. Дни́е лет наших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего я́рость Твою исчести́? Десни́цу Твою та́ко скажи́ ми, и окова́нныя се́рдцем в мудрости. Обрати́ся, Го́споди, доко́ле? И умоле́н бу́ди на рабы́ Твоя. Испо́лнихомся зау́тра ми́лости Твоея, Го́споди, и возра́довахомся, и возвесели́хомся. Во вся дни наша возвесели́хомся, за дни, в ня́же смири́л ны еси́, ле́та, в ня́же ви́дехом зла́я. И при́зри на рабы́ Твоя, и на дела́ Твоя, и наста́ви сы́ны их. И бу́ди све́тлость Го́спода Бо́га на́шего на на́с, и дела́ рук на́ших испра́ви на нас, и де́ло рук на́ших испра́ви.

**М**и́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком и несытым сердцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й гордыню, глаго́ляй неправедная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сыну и Свято́му Ду́ху.**

**Другой чтец: И ныне и при́сно и во ве́ки веко́в. Ами́нь.**

**Кафисма 13-я.**

**Псалом песни в день субботный, 91.**

**Б**ла́го есть испове́датися Го́сподеви, и пе́ти и́мени Твоему́, Вы́шний: возвеща́ти зау́тра ми́лость Твою́ и и́стину Твою́ на вся́ку нощь, в десятостру́ннем псалти́ри с пе́снию в гу́слех. Я́ко возвесели́л мя еси́, Го́споди, в творе́нии Твое́м, и в де́лех руку́ Твое́ю возра́дуюся. Я́ко возвели́чишася дела́ Твоя, Го́споди, зело́ углуби́шася помышле́ния Твоя. Муж безу́мен не позна́ет, и неразуми́в не разуме́ет сих. Внегда́ прозябо́ша гре́шницы я́ко трава́, и пронико́ша вси де́лающии беззако́ние, я́ко да потребя́тся в век ве́ка. Ты же Вы́шний во век Го́споди. Я́ко се врази́ Твои, Го́споди, я́ко се врази́ Твои поги́бнут, и разы́дутся вси де́лающии беззако́ние. И вознесе́тся я́ко единоро́га рог мой, и ста́рость моя в еле́и масти́те. И воззре́ о́ко мое на враги́ моя, и востаю́щия на мя лука́внующия услы́шит у́хо мое. Пра́ведник я́ко фи́никс процвете́т, я́ко кедр, и́же в Лива́не, умно́жится. Насажде́ни в дому́ Госпо́дни, во дво́рех Бо́га на́шего процвету́т, еще́ умно́жатся в ста́рости масти́те, и благоприе́млюще бу́дут. Да возвестя́т, я́ко прав Госпо́дь Бог наш, и несть непра́вды в Нем.

**В день предсубботный, внегда населися земля, хвала песни Давиду, 92.**

**Г**оспо́дь воцари́ся, в ле́поту облече́ся, облече́ся Госпо́дь в си́лу и препоя́сася, и́бо утверди́ вселе́нную, я́же не подви́жится. Гото́в престо́л Твой отто́ле: от ве́ка Ты еси́. Воздвиго́ша ре́ки, Го́споди, воздвиго́ша ре́ки гла́сы своя. Во́змут ре́ки сотре́ния своя, от гласо́в вод мно́гих. Ди́вны высоты́ морски́я, ди́вен в высо́ких Госпо́дь. Свиде́ния Твоя уве́ришася зело́, до́му Твоему́ подоба́ет святы́ня, Го́споди, в долготу́ дний.

**Псалом Давиду, в четвертый субботы, 93.**

**Б**ог отмще́ний Госпо́дь, Бог отмще́ний не обину́лся есть. Вознеси́ся, Судя́й земли́, возда́ждь воздая́ние го́рдым. Доко́ле гре́шницы, Го́споди, доко́ле гре́шницы восхва́лятся? Провеща́ют и возглаго́лют непра́вду, возглаго́лют вси́ де́лающии беззако́ние? Лю́ди Твоя, Го́споди, смири́ша и достоя́ние Твое озло́биша. Вдови́цу и си́ра умори́ша и прише́льца уби́ша, и ре́ша: не у́зрит Госпо́дь, ниже́ уразуме́ет Бог Иа́ковль. Разуме́йте же безу́мнии в лю́дех, и бу́ии не́когда умудри́теся. Насажде́й у́хо, не слы́шит ли? Или́ созда́вый о́ко, не сматря́ет ли? Наказу́яй язы́ки, не обличи́т ли, уча́й челове́ка ра́зуму? Госпо́дь весть помышле́ния челове́ческая, я́ко суть су́етна. Блаже́н челове́к, его́же а́ще нака́жеши, Го́споди, и от зако́на Твоего́ научи́ши его, укроти́ти его от дней лю́тых, до́ндеже изры́ется гре́шному я́ма. Я́ко не отри́нет Госпо́дь люде́й Свои́х, и достоя́ния Своего́ не оста́вит, до́ндеже пра́вда обрати́тся на суд, и держа́щиися ея́ вси пра́вии се́рдцем. Кто́ воста́нет ми на лука́внующия? Или́ кто спредста́нет ми на де́лающия беззако́ние? А́ще не Госпо́дь помо́гл бы ми, вма́ле всели́лася бы во ад душа́ моя́. А́ще глаго́лах: подви́жеся нога́ моя, ми́лость Твоя, Го́споди, помога́ше ми. По мно́жеству боле́зней моих в се́рдце мое́м, утеше́ния Твоя́ возвесели́ша ду́шу мою. Да не прибу́дет Тебе́ престо́л беззако́ния, созида́яй труд на повеле́ние. Уловя́т на ду́шу пра́ведничу, и кровь непови́нную осу́дят. И бысть мне Госпо́дь в прибе́жище, и Бог мой в по́мощь упова́ния моего́. И возда́ст им Госпо́дь беззако́ние их, и по лука́вствию их погуби́т я́ Госпо́дь Бог.

**Сла́ва Отцу́ и Сыну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Хвала песни Давиду, не надписан у еврей, 94.**

**П**рииди́те, возра́дуемся Го́сподеви, воскли́кнем Бо́гу Спасителю на́шему: предвари́м лице́ Его во испове́дании, и во псалме́х воскли́кнем Ему́. Я́ко Бог ве́лий Госпо́дь, и Царь ве́лий по всей земли́, я́ко в руце́ Его вси концы́ земли, и высоты́ гор Того суть. Я́ко Того́ есть мо́ре, и Той сотвори́ е́, и су́шу ру́це Его́ созда́сте. Прииди́те поклони́мся и припаде́м Ему, и воспла́чемся пред Го́сподем сотво́ршим нас: я́ко Той есть Бог наш, и мы лю́дие па́жити Его́, и о́вцы руки́ Его́. Днесь а́ще глас Его услы́шите, не ожесточи́те серде́ц ва́ших, я́ко в прогне́вании, по дни искуше́ния в пустыни, во́ньже искуси́ша Мя отцы́ ва́ши, искуси́ша Мя, и ви́деша дела́ Моя. Четы́редесять лет негодова́х ро́да того́, и рех: при́сно заблужда́ют се́рдцем, ти́и же не позна́ша путе́й Моих, я́ко кля́хся во гне́ве Моем, а́ще вни́дут в поко́й Мой.

**Хвала песни Давиду, внегда дом созидашеся по пленении, не надписан у еврей, 95.**

**В**оспо́йте Го́сподеви пе́снь но́ву, воспо́йте Го́сподеви вся земля́, воспо́йте Го́сподеви, благослови́те и́мя Его, благовести́те день от дне спасе́ние Его. Возвести́те во язы́цех сла́ву Его, во всех лю’дех чудеса́ Его. Я́ко ве́лий Госпо́дь и хвален зело́, стра́шен есть над всеми бо́ги. Я́ко вси бо́зи язы́к бе́сове: Госпо́дь же небеса́ сотвори́. Испове́дание и красота́ пред Ним, святы́ня и великоле́пие во святи́ле Его. Принеси́те Го́сподеви оте́чествия язы́к, принеси́те Го́сподеви сла́ву и честь. Принеси́те Го́сподеви сла́ву и́мени Его, возми́те же́ртвы, и входи́те во дворы́ Его. Поклони́теся Го́сподеви во дворе́ святе́м Его, да подви́жится от лица́ Его вся земля́. Рцы́те во язы́цех, я́ко Госпо́дь воцари́ся, и́бо испра́ви вселе́нную, я́же не подви́жится: су́дит лю́дем пра́востию. Да возвеселя́тся небеса́, и ра́дуется земля́, да подви́жится мо́ре и исполне́ние его. Возра́дуются поля́, и вся я́же на них, тогда́ возра́дуются вся древа́ дубра́вная. От лица́ Госпо́дня, я́ко гряде́т, я́ко гряде́т суди́ти земли́, суди́ти вселе́нней в пра́вду, и лю́дем и́стиною Свое́ю.

**Псалом Давиду, егда земля его устрояшеся, не надписан у еврей, 96.**

**Г**оспо́дь воцари́ся, да ра́дуется земля́, да веселя́тся о́строви мно́зи. О́блак и мрак о́крест Его, пра́вда и судьба́ исправле́ние престо́ла Его. Огнь пред Ним преды́дет, и попали́т о́крест враги́ Его. Освети́ша мо́лния Его́ вселе́нную: ви́де, и подви́жеся земля́. Го́ры я́ко воск раста́яша от лица́ Госпо́дня, от лица́ Го́спода всея́ земли́. Возвести́ша небеса́ пра́вду Его, и ви́деша вси лю́дие сла́ву Его. Да постыдя́тся вси кла́няющиися истука́нным, хва́лящиися о и́долех свои́х, поклони́теся Ему вси А́нгели Его. Слы́ша и возвесели́ся Сио́н, и возра́довашася дще́ри иуде́йския, суде́б ра́ди Твоих, Го́споди. Я́ко Ты Госпо́дь Вы́шний над все́ю земле́ю, зело́ превозне́слся еси́ над всеми бо́ги. Лю́бящии Го́спода, ненави́дите зла́я, храни́т Госпо́дь ду́ши преподо́бных Своих, из руки́ гре́шничи изба́вит я́. Свет возсия́ пра́веднику, и пра́вым се́рдцем весе́лие. Весели́теся, пра́веднии, о Го́споде и испове́дайте па́мять Святы́ни Его.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Псалом Давиду, 97.**

**В**оспо́йте Го́сподеви песнь но́ву, я́ко ди́вна сотвори́ Госпо́дь. Спасе́ Его десни́ца Его, и мы́шца свята́я Его. Сказа́ Госпо́дь спасе́ние Свое́, пред язы́ки откры́ пра́вду Свою. Помяну́ ми́лость Свою Иа́кову, и и́стину Свою́ до́му Изра́илеву, ви́деша вси концы́ земли́ спасе́ние Бо́га на́шего. Воскли́кните Бо́гови вся земля́, воспо́йте, и ра́дуйтеся, и по́йте. По́йте Го́сподеви в гу́слех, в гу́слех и гла́се псало́мсте. В труба́х ко́ваных и гла́сом трубы́ ро́жаны воструби́те пред Царе́м Го́сподем. Да подви́жится мо́ре и исполне́ние его, вселе́нная и вси живу́щии на ней. Ре́ки воспле́щут руко́ю вку́пе, го́ры возра́дуются от лица́ Госпо́дня, я́ко гряде́т, я́ко и́дет суди́ти земли́, суди́ти вселе́нней в пра́вду, и лю́дем пра́востию.

**Псалом Давиду, 98.**

**Г**оспо́дь воцари́ся, да гне́ваются лю́дие: седя́й на Херуви́мех, да подви́жится земля́. Госпо́дь в Сио́не вели́к, и высо́к есть над все́ми людьми́. Да испове́дятся и́мени Твоему́ вели́кому, я́ко стра́шно и свя́то есть. И честь царе́ва суд лю́бит: Ты угото́вал еси́ правоты́, суд и пра́вду во Иа́кове Ты сотвори́л еси́. Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то есть. Моисе́й и Ааро́н во иере́ех Его, и Саму́ил в призыва́ющих и́мя Его: призыва́ху Го́спода, и Той послу́шаше их. В столпе́ о́блачне глаго́лаше к ним: я́ко храня́ху свиде́ния Его и повеле́ния Его, я́же даде́ им. Го́споди Бо́же наш, Ты послу́шал еси́ их: Бо́же, Ты ми́лостив быва́л еси́ им, и мща́я на вся начина́ния их. Возноси́те Го́спода Бо́га на́шего, и покланя́йтеся в горе́ святе́й Его, я́ко Свят Госпо́дь Бог наш.

**Псалом Давиду, во исповедание, 99.**

**В**оскли́кните Бо́гови вся земля́, рабо́тайте Го́сподеви в весе́лии, вни́дите пред Ним в ра́дости. Уве́дите, я́ко Госпо́дь Той есть Бог наш: Той сотвори́ нас, а не мы, мы же лю́дие Его и о́вцы па́жити Его. Вни́дите во врата́ Его во исповедании, во дворы́ Его в пе́ниих: испове́дайтеся Ему, хвали́те и́мя Его. Я́ко благ Госпо́дь, в век ми́лость Его, и да́же до ро́да и ро́да и́стина Его.

**Псалом Давиду, 100.**

**М**и́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от града Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***Посем священник, став пред царскими дверьми, глаголет настоящий тропарь со стихи, во глас 6:***

**Священник: Зау́тра услы́ши глас мой, Царю́ мой и Бо́же мой. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Стих 1: Глаго́лы моя внуши́, Го́споди, разуме́й зва́ние мое. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Стих 2: Я́ко к Тебе́ помолю́ся, Го́споди. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Священник: Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Ч**то Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозябла́ еси́ Цвет Нетле́ния. Де́ву, я́ко пребыла́ еси́ нетле́нна. Чистую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. Того́ моли́ спасти́ся душа́м на́шим.

***Таже поем на оба лика:***

**Лик: С**топы́ моя напра́ви по словеси́ Твоему́, и да не облада́ет мно́ю вся́кое беззако́ние. **(Дважды.)**

**И**зба́ви мя от клеветы́ челове́ческия, и сохраню́ за́поведи Твоя. **(Дважды.)**

**Л**ице́ Твое́ просвети́ на раба́ Твоего́ и научи́ мя оправда́нием Твоим. **(Дважды.)**

**Д**а испо́лнятся уста́ моя хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.  **(Трижды.)**

***Посем чтец глаголет:***

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**П**ресла́вную Бо́жию Ма́терь, и святы́х А́нгел Святе́йшую немо́лчно воспои́м се́рдцем и усты́, Богоро́дицу Сию́ испове́дающе, я́ко вои́стинну ро́ждшую Бо́га воплоще́нна и моля́щуюся непреста́нно о душа́х на́ших.

**Г**о́споди, поми́луй. **(40 раз.)**

**И**́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твоим: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херувим и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богородицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: Бо́же, очи́сти мя, гре́шнаго.***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Священник: Христе́, Све́те И́стинный, просвеща́яй и освяща́яй вся́каго челове́ка, гряду́щаго в мир, да зна́менается на нас свет лица́ Твоего́, да в нем у́зрим Свет непристу́пный, и испра́ви стопы́ на́ша к де́ланию за́поведей Твоих, моли́твами Пречи́стыя Твоея́ Ма́тере и всех Твои́х святы́х. Ами́нь.**

**Лик: В**збра́нной Воево́де победи́тельная, я́ко изба́вльшеся от злы́х, благода́рственная воспису́ем Ти, раби́ Твои́, Богоро́дице; но я́ко иму́щая держа́ву непобеди́мую, от вся́ких нас бед свободи́, да зове́м Ти: ра́дуйся, Неве́сто Неневе́стная.

**Священник: Сла́ва Тебе́, Христе́ Бо́же, Упова́ние на́ше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды.)**

**Б**лагослови́.

**Священник глаголет отпуст:**

**Священник: Христо́с, И́стинный Бог наш, моли́твами Пречи́стыя Своея́ Ма́тере, честна́го сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, (святых храма и дне), святы́х пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.**

**Лик поет многолетие:**

***По Уставу, по окончании 1-го часа совершается лития о усопших, которая, по мысли Типикона, является неотъемлемой частью утреннего богослужения. Заупокойная лития по окончании 1-го часа назначается Типиконом во все седмичные дни. В субботу, Неделю и в праздничные дни этой литии нет. Такая же лития назначается Уставом и после отпуста вечерни в том случае, если вечерня не соединяется с Литургией Преждеосвященных Даров, т. е. в понедельник, вторник и четверг.***

**Полезная информация о памяти му́ченика Ко́нона**

**С**вятой мученик Конон Исавривский родился в селении Вифании неподалеку от малоазийского города Исаврии. Родителей его звали Нестор и Нада. Когда Конон подрос, они решили женить сына и обручили его с девицей Анной. Перед свадьбой Конону явился Архистратиг Михаил в образе светлого мужа, который наставил его в истинах христианской веры. Святой Конон с юных лет сподобился особого покровительства Михаила, который являлся ему и помогал в трудных обстоятельствах. Вступив в брак, Конон и Анна по взаимному согласию жили как брат и сестра, храня девственную чистоту, всецело предавшись служению Богу. Под влиянием святого Конона и родители его стали добрыми христианами. Блаженный Нестор, его отец, за обличение идолопоклонников удостоился мученического венца. Через некоторое время ко Господу преставились мать и жена Конона. Святой Конон похоронил их в одном гробе. Он усугубил подвиги поста и молитвы, стяжав у Господа особую благодать. В преклонном возрасте святой Конон удостоился дара чудотворений. Однажды, по его повелению, волк, похитивший во время жатвы младенца, положенного на поле, принес его в зубах к святому, и таким образом младенец был возвращен матери. Кроме того, по молитвам святого Конона получали исцеление больные оспой. Своей праведностью святой Конон привлек к себе сердца окрестных жителей-язычников. Благодаря его проповеди многие из них обратились ко Христу. Когда в Исаврии при военачальнике Магдоне начались гонения на христиан, святой Конон был схвачен одним из первых. Его жестоко пытали за отказ принести жертву идолам. Узнав об этом, жители Исаврии выступили с оружием в руках, чтобы освободить мученика. Палачи в страхе бежали, и святой Конон был освобожден. Его нашли израненного и окровавленного, но святой не утратил крепости духа и сожалел о том, что не удостоился принять мученическую кончину Христа ради.

**С**вятой Конон преставился ко Господу спустя два года. Оплаканный жителями Исаврии, он был похоронен рядом со своими родителями и супругой. Дом его родителей был преобразован в храм. Предание сообщает и о посмертных чудесах святого.

**С**вятого мученика Конона Исаврийского не следует смешивать со святым мучеником Кононом градарем (огородником). Последний, родом из Назарета Галилейского, жил в городе Мандоне в Памфилии. Он занимался возделыванием огородов, угождая Богу простотой и невзыскательностью жизни. Святой мученик Конон градарь пострадал за веру Христову в период гонений, воздвигнутых императором Декием (249–251).